Mineralak ezagutu eta aztertzen

Ikasle ugari bildu da Barakaldoko BECen, Fosminer fosil eta mineralen azokan, saltzaileei mineralen ezaugarrien inguruan eta horien propietateez galdezka; bihar arte izango da zabalik.


28 pelotari hernaniar, Gipuzkoako Txapelketan

Gipuzkoakoa da denboraldiko aurreneko txapelketa ofiziala, eta asteburu honetan hasiko da, bi modalitatetan eta hiru mailatan.

Hernaniko 28 pelotari prest daude denboraldiko aurreneko txapelketa ofizialean parte hartzeko; Gipuzkoako Txapelketan, hain zuzen.

Asteburu honetan jokatuko dira lehenengo partiduak. Hernaniarrek eskuz binaka eta banaka jokatuko dute, hiru mailatan.

Kadete mailan, 8 pelotari

Zortzi hernaniar ariko dira kadete mailan jokatzen. Eskuz binaka ariko dira, hiru mailatan. Horietako bi bikotek gaur jokatuko dituzte lehenengo partiduak, 11:00etan hasita, kiroldegiko frontoian: 3garren mailan, Rekondo-Insausti Azkoitiaren kontra, eta 2garren mailan, Hernani 2 Alde Zaharren kontra.

Helburuak ondo zehaztuta dituzte, maila bakoitzean. Lehenengo mailan jokatuko dutenak ahalik eta sailkapen onena lortzen saiatuko dira; bigarren mailan arituko direnek aurreneko postuetarako lehian sartzea izango dute helburu; eta hirugarren mailakoek, lehiatzen ikastea.

Jubeniletan, bi bikote

Lau pelotarik jokatuko dute jubeniletan, eta gaur, bigarren mailakoek izango dute estreineko partidua; Pagola-Urruzola, Epleren kontra, arratsaldeko 16:30etan Hernanin.

Hauen helburua izango da ahalik eta sailkapen onena lortzea, eta lehenengo mailan ariko den bikotearena, berriz, Euskal Ligarako sailkatzea.

Pelotari gehien seniorretan; 14 Seniorretan bi modalitatetan ariko dira; binaka eta banaka. 14 pelotari hernaniar, lau mailatan.

Eskuz binaka, elite mailakoek goiko postuetako borrokan sartu nahi dute. Lehenengo eta bigarren mailakoek nork bereari eustea dute helburu, eta hirugarren mailakoak, ahalik eta lan txukunena eginez, sailkapenik onenak lortzen saiatuko dira. Eskuz banaka, txapelketa maila bakarrean jokatuko da, eta Euskal Ligarako sailkatzea da helburua.

Gaur maila guztietako pelotariek jokatuko dute: elite mailan, Ojuel-Aizpitarte Aurrera Saiazen kontra; 1go mailan, Urkizu-Lizeaga Tartaloetxeren aurka; 2garrenean, Altuna anaiak Azkoitiaren aurka; eta 3garrenean, Zurutuza-Arizkorreta Eibarren aurka. Atzo, San Sebastian Gaztelekuren aurka aritu zen 1go mailan.


Igerilariek emaitzak paregabeak

Buruntzaldea IKT-ko igerilariak aurreko asteburuetan lehia bizian izan dira. Gipuzkoako Neguko txapelketa, Partehartze ibilbideko Neguko saria eta Zarauzko Open Masterra hiruretan bikain ibili ziren gazteak markak hobetu eta lehen postuetan sailkatuz. Asteburu honetan, Euskadiko txapelketan izango dira.

Lehengo asteburuan, Azpeitian burutu zen Gipuzkoako Neguko txapelketan izan ziren Buruntzaldea IKTko junior, promesa eta absolutu mailako igerilariak. Infantilek domina ugari lortu zituzten; junior, promesa eta absolutu mailako igerilariek, berriz, ez zuten dominarik izan. Izan ere, Borja Apeztegia entrenatzaileak azaldu moduan, kategoria hauetan sailkapen bateratua egiten da, egindako hiru proba onenen puntuazioa batuta. Horren arabera, sailkapen nagusian Mikel Esnal laugarren izan zen.

Promesa eta absolutu mailan Mikel Esnal, Haitz Mitxelena, Garazi Alkorta eta Itsaso Tolosa lehiatu ziren. “Laurak bikain ibili ziren, bereziki Mikel Esnal”.

Mikel Esnal azkarrena izan zen 50 m. librean, bigarren 100 m. librean, bigarren 50 m. tximeletan eta proba guztietan markak hobetu zituen. Honi esker, laugarren izan zen sailkapen nagusian.

Haitz Mitxelena hirugarren izan zen 100 m. tximeleta proban eta lehenengo 200 m. tximeletan. “Ez zuen markarik hobetzerik lortu baina nahiko txukun aritu zen,” aipatu du Borja Apeztegia entrenatzaileak.

Garazi Alkortak 50 m. libre probako marka pertsonala hobetu zuen eta egindako beste hiru probetan “bere marka onenetan ibili zen”.

Itsaso Tolosa bigarren izan zen 50 m. bizkar proban eta hirugarren 200 m. bizkar proban. Gainera, nahiz eta 200 m. estiloetan laugarren izan, marka hobetzea lortu zuen.

Juniorretan, Jone Vazquez-ek Euskal Herriko Txapelketarako 800 m. libre probako gutxienekoa lortu eta bigarren izan zen proban. Jonek 400 m. libre probako marka hobetzea ere lortu zuen, Euskal Herriko Txapelketarako gutxienekotik 2 segundora.

Naiara Lizaso bigarren izan zen 100 m. libre proban, baita 50 m. librean ere. 100 m. libre proban Espainiako Neguko Gutxienekotik 2 segundora gelditu zen eta 50 m libreko marka hobetu zuen, baita 400 libreko ere.

Iñigo Ibarburu azkarrena izan zen 100 m. eta 50 m. tximeleta probetan eta 400 m. estiloetan. Baina 50 m. bizkar probako marka izan zen hobetu zuena.

Infantilak

Maila honetan hainbat domina eta titulu lortu zituzten Buruntzaldea IKT-ko gaztetxoek. ”Denak oso txukun aritu ziren eta marka politak lortu zituzten,” aipatu du entrenatzaileak.

Aipatzekoak dira bereziki Ainara Garciak 100 m. bular proban lortutako urrea, 200 bular m. probako zilarra eta 100 m. estiloetan lortutako brontzea.

Nahia Jie Villamedianak ere dominak lortu zituen, 3 brontze zehazki, 100 m. eta 200 m. bizkar probetan eta hirugarrena 200 m. tximeletan eta hiruetan markak hobetu zituen.

ikel Sotok ere lortu zituen dominak. Urrea 200 m. bular proban eta brontzea 100 m. bular proban. Gainera, Mikelek 50 m. libre, 100 m. bular eta 200 m. libreko markak hobetu zituen.

Errelebuak

Bai absolutuen kategorian eta baita infantil kategorian ere errelebuko probak izan ziren.

Gizonezko absolutuak 4x100 m. estiloak errelebuan hirugarren izan ziren, laugarren 4x50 m. libre errelebuan eta bosgarren 4x50 m. estiloak errelebuan.

Neska absolutuetan 4x50 m. estiloak errelebuan bosgarren izan zen eta seigarren 4x50 m. libre proban.

Eta bereziki txukun aritu ziren infantil mailako neskak. 4x100 m. estiloak errelebuan brontzezko domina lortu zuten eta 4x200 m. libre eta 4x100 m. libre errelebuetan laugarren izan ziren. Gainera, hiru errelebuetan marka berriak ezarri zituzten.

Partehartze ibilbidea eta masterrak

Otsaileko lehen asteburuan, berriz, Buruntzaldea IKT-ko igerilariek bi hitzordu izan zituzten, batetik Partehartzeko Neguko VI. Saria eta Zarauzko IV. Open Master Saria. Markak hobetu eta zenbait domina ere eskuratu zituzten.

Partehartze ibilbideko neguko saria izan zen Bergaran eta honetan Garazi Alkortak, Nora Irazustak eta Leire Carcedok lortu zituzten urreak. Norak ere zilar bat lortu zuen. Gainera, Beñat Alkortak Gipuzkoako Txapelketarako txartela lortu zuen 400 libre proban.

Nora Irazustak igeri egindako bi probetan marka pertsonalak eta dominak lortu zituen. 100 m. bizkar proban txapeldunorde izan zen zilarra eskuratuz. 200 bizkar m. proban, aldiz, “hobeto ibili zen” eta txapeldun izatea lortu zuen.

Garazi Alkorta 100 m. tximeleta proban urrezko domina eta txapeldun titulua eskuratu zituen.

Leire Carcedok 400 m. libre eta 200 m. bular probetan marka pertsonalak lortu. 200 bular m. proban Leire azkarrena izan zen eta urrezko dominaz gain txapeldun titulua ere irabazi zuen.

Beñat Alkortak bi probatan 3 marka pertsonal lortu zituen. Bi 200 m. libre proban, 100 m.-tako pasean eta proba amaieran. Garrantzitsuena, 400 m. librekoa Gipuzkoako Neguko Txapelketan parte hartzeko txartela eskuratu zuen.

Unai Irigoras 400 m. libre proban marka pertsonala lortu zuen. Maialen Casadok 400 m. libre marka pertsonala lortu zuen. Proba honetan gainera, 200 m.-tako marka ere hobetu zuen pasean. Amaia Izagirrek 200 m., 100 m. eta 50 m. libre probetako markak hobetu zituen eta Janire Malok berriz 50 libre probakoa, “lehen lehiaketa izanik bikain erantzun du”.

Proba indibidualez gain, neskek bi errelebu proba ere izan zituzten. Bata 4x50 m. libre probakoa non neskak zortzigarren izan ziren. Bestetik, 4x50 m. estiloak errelebu proban seigarren izan ziren. Errelebuetako partehartzaileak Nora Irazusta, Leire Carcedo, Amaia Izagirre eta Maialen Casado izan ziren.

Bestalde, masterrek Zarautzeko Aritzbatalde igerilekuan izan ziren Zarautzeko IV Master Txapelketan parte hartzen.

Parte hartzea eta denboraldiari motibazioa gehitzea ziren helburu nagusiak. Baina igerilariak bikain aritu ziren. Gehienetan aurreko postuetan amaitu zuten besteak beste, 4 lehenengo postu, 3 bigarren postu, 4 hirugarren postu eta 3 laugarren postu eskuratu eta markak ere hobetu zituzten.

Juan Vicente Martin, Amagoia Fernandez de Lezea eta Yoli Pastorrek hiruna marka pertsonal egin zituzten. Juan Vicente Martinek 400 m., 100 m. eta 50 m. libren probetan, Amagoia Fernandez de Lezea-k 400 m., 200 m. eta 100 m. libre probetan eta Yoli Pastor-ek 100 m. libreetan, 100 m. bizkar eta 50 m. bular probetan. Laura Igea-k 50 m. tximeletako bere marka hautsi zuen eta Noemi Montero-k 50 m. bizkar proban.

Euskadiko txapelketa

Asteburu honetan, infantil, junior eta absolutu mailako igerilariak Euskadiko txapelketan izango dira lehian. Honetan, prestakuntzan aurrera egin eta markak hausten jarraitzea espero dute.


Jon Sarasua: "Hizkuntza txikiek hegemonia guneak behar dituzte"

AEDk antolatutako 'Lau begiratu euskararen norabideari' hitzaldi zikloan parte hartu zuen Sarasuak atzo Kulturaten. Jokin Zaitegi aretoa bete egin zen aretxabaletarraren berbaldia entzuteko.

Norabideari buruz dozena bat gogoeta izenburupean eman zuen berbaldia Jon Sarasuak Kulturaten. Bi ordutako saioa eskaini zuen, eta aurreneko unetik entzuleen konplizitatea bilatu gura izan zuen Sarasuak. Hain zuzen ere, gaiarekin zerikusia duen liburua idazten diharduela eta, bertan jorratu gura dituen zenbait gai proposatu zizkien bertaratutakoei.

Minutu bat eman zien gura zuten gaia aukeratu zezaten, eta horietariko hamabi idatzi zituen arbel batetan: transmisioa, euskal identitatea, hizkuntza desbedinen egitura, sedukzioa / inposizioa, nazioartera, biziraupenerako baldintzak, erakundetzea, aukeratik erabilerara, elkarbizitza, ekologia, hegemonia eta hedabideak / internet.

Ekologiatik hasi zen berbetan Sarasua eta poliki gai ezberdinak jorratu zituen. Euskararen diagnosiari ere erreparatu zion eta azken 50 urteetan egindako lana goraipatu zuen, baina gainera, "datozen hamarraldietan estrategia, tresna eta eskumenak garatu behark dira", adierazi zuen.

"Euskara moduko hizkuntza gutxituek hegemonia guneak behar dituzte: Berria, Topagunea, Bertsozale Elkartea..." Baina etorkizunekoak zeintzuk izango diren begiratzen hasi behar garela eman zuen aditzera Sarasuak.

"Euren sorreratik ikastolek egindako lanari dagokionez, txapela kendu behar dugu". Baina aldi berean zalantza egin zuen egungo eskola sistemak transmititzen ote dituen hiztun gaitu izateko baliabideak. "Agian ez du transmititu behar, familiak eta hor daudelako. Baina baliabideak behintzat eman behar ditu".

Sarasuak ezin izan zituen gura beste gai jorratu, baina bertaratutakoak gustura geratu ziren landutako gaien inguruan aretxabaletarrak esan zituenekin.


Euskadiko Kutxak 165 miloi euroko kapitala zabaldu gura du

Hilaren 21ean egingo duten batzar orokorrean eztabaidatuko duten puntuetako bat izango da. Euskadiko Kutxako Erretore Kontseiluko presidente Txomin Garciak eman du datua, TULankide aldizkariak egin dion elkarrizketan.


BBK eta Vitaleko batzarkideentzako gutun irekia

Ekainaren 30ean, BBK eta Vitaleko batzarrak izango dira, eta, horietan egingo den bozketa bereziki garrantzitsua denez, zuengana publikoki jo nahi dugu.

Alderdi politikoekin (EH Bildu, PSE eta EAJ) bilerak izan eta Eusko Legebiltzarreko Ogasun batzordean agertu gara, bertan talde parlamentario guztiak zirelarik, gure iritzia eta argudioen berri emateko. Frankismo garaitik hona baliabide komunitarioekin egin den espoliaziorik handiena egitekotan direnek, ordea, ez dute argudio politiko, ekonomiko edo sozial bat ere eman halako ez egitekoa azaltze aldera.

Marko normatiboaren notario eginkizuna usurpatuta, ematen duten arrazoi bakarra da legea bete beharra dagoela; bost axola lege hori euskal jendartearen interesen aurkakoa izatea, edota arrapaladan eta ad hoc egindako lege batek harrapaketa bat babestea, hain zuzen Euskal Kutxekin fidatu ziren pertsonen aurrezkiekin metatutako aktiboen harrapaketa.

EAEko parlamentuak ezin du bere jarrera argudio horiekin zuritu, ez; beste zerbait egin behar du: euskal jendartearen eskariarekin bat ez datozen legeak aldatu eta euskal herritarren interesak babestu, banku eta espekulatzaileen interesen gainetik.

Baina hori aski ez balitz ere, gezurretan ari dira; legeak ez du behartzen egiten ari direna egitera. Araudiak beste alternatiba batzuk eskaintzen ditu, esaterako bankarizazioan atzera egitea edota aurrerantzean ere banku izatea, baina kapitalaren %100 Kutxen esku dagoelarik.

Oso zaila da justifikatzen lehenago Euskal Kutxetan Gizarte Ekintzara edota gure lurraldean inbertitzera bideratzen ziren irabaziak pribatizazioa, bankarizazioa eta akzioen salmenta dela medio akziodunentzako dibidendoak banatzeko izango direla.

Azaldu ezinekoa da jauzia: lehenago, zuek osatzen duzuen batzar batean hartzen ziren erabakiak, zeinetan erakunde publiko sortzaileak, ezarleak eta langileak ordezkatuta zeuden. Aurrerantzean, aldiz, banku-fundazio bihurtuz gero, erabakiak hatzez izendatutako hamabost lagunek hartuko dituzte, hain zuzen Kutxak-Kutxabank pribatizatzea erabaki dutenek bizi guztiko eperako hautatutako hamabostek. Horiek izango dira, gainera, ondorengoak hautatuko dituztenak (gero diote monarkia ez dutela maite! ).

Ez dago inolako argudiorik Kontseilukide orokorrentzako informazioa izenburupean BBK-k helarazitako paperetan agertzen diren mehatxuak botatzeko; horien xede bakarra botoa baldintzatzea da.

Gezurra da alternatibarik ez dagoenik pribatizazio prozesu honentzat, zeina hasieratik taxutu dutenak BBVA eta Santander bankuen zerbitzura erabakitako estrategia baten konplizeak diren.

Alternatibak badaude, eta astia ere badago.

Badira alternatibak, geurea den marko normatiboa oinarritzat hartuta Kutxen izaera publiko eta sozialaren alde egiteko, eta banku-fundazio bihurtzea saihesteko.

Badira alternatibak euskal finantza-sistema publiko bat sortzeko, zeinetan Kutxak izango diren osagai nagusi.

Badira alternatibak kutxak erakunde publiko eta sozial gisa kudeatzen jarraitzeko, banku-fundazio bihurtzeko beharrik gabe.

Badira alternatibak, eta hala froga dezakegu, baina borondate politikoa falta da. Borondate politikorik eza eta epekako espoliazio hori defenditzeko argudio gabezia eskutik doaz; erabaki horren ardura zuzenean zuei leporatu nahi dizuete, ematen duzuen botoa dela medio; ziurrenik zerikusi zuzena dute horrekin benetan erabakiak hartzen dituztenen, hots, espainiar banku handien itzalean egoteari esker lortzen diren prebendek.

Hainbat galdera datorkigu burura:

Zergatik da Euskal Herrian ezinezkoa Alemanian, Frantzian eta EBko beste estatuetan posible dena, non Aurrezki Kutxek irauten duten, batez beste aurrezkien %52 kudeatuz?

Zer dela eta bihurtu behar dira Euskal Kutxak banku-fundazio?

Zergatik ez dira alternatibak bilatzen Kutxa eta Banku-Fundazioen Legeak ezarritako abenduaren 27ko epea amaitu baino lehenago?

Zer dela eta likidatu nahi dute hau presaka eta aitaren batean?

Dei egiten dizuegu prozesu honi ezezko botoa emanez berma dezazuen Euskal Kutxen izaera publiko eta soziala, horrela ekarpena eginez euskal kreditu eta aurrezkia sozializatzeko, euskal sare sozial eta produktiboaren alde eta Euskal Kutxak-Kutxabank-en kudeaketa eredu demokratikoa defenditzeko.


Mintzalagun programa aurkeztu dute Azkoitian

Joan zen ostegunean aurkeztu zuten Mintzalagun programa Azkoitian. Ikasturte berria hasi da dagoeneko, eta Kontzejupean elkartu ziren 23 lagun 19:00etan. AEK-k antolatzen du Mintzalagun egitasmoa urtez urte, eta aurten zortzi lagun berrik eman dute izena. Bertaratutako kideek elkar ezagutzeko aukera izan zuten jolasen bidez, eta mokadutxoa ere egin zuten. Gainera, programan parte hartuko duten kide berriei ongietorria eman zieten egitasmoko kideek.


Apirileko Atsotitzak-27

Apirila euritsu, maiatza ihitsu, ekaina errautsu, orduan da laboraria urguilutsu.


87 urteko emakume bilbotar bat hil da istripu batean, Santanderren

Berarekin batera ibilgailuan zeuden beste bi bidaiarik zauri arinak izan dituzte, eta laugarren bat zauririk gabe atera da.

Bilboko bizilaguna zen 87 urteko emakume bat hil da gaur arratsaldean trafiko istripu baten ondorioz. Ezbeharra 14:30 aldera gertatu da A-8 errepidean, Samano parean (Santander).

Emakumea beste hiru pertsonarekin batera zihoan Bilborako noranzkoan, ibilgailua errepidetik atera denean. Hasiera batean biktima Castro Urdialesko ospitalera eraman dute, baina ondoren Laredokora lekualdatu dute. Bertan hil da 18:30 ingurua, Gobernu Ordezkaritzak Europa Pressi jakinarazi dionez.

Hildakoarekin batera ibilgailuan zeuden beste bi bidaiarik zauri arinak izan dituzte, eta laugarren bat zauririk gabe atera da.


Hilabete internazionalista antolatu dute Lezaman

Lezamako Gazte Asanbladak hitzaldi sorta bat antolatu du apirilaren 23tik maiatzaren 14ra bitartean. Orotara, lau hitzaldi eskainiko dira; guztiak, 18:00etan. Lehenengoa apirilaren 23an izango da Oxangoiti tabernan, eta bertan Paisos Catalansen ezker independentistaren rola askapen prozesuan aztertuko dute, Aldarricatuz plataformaren eskutik. Apirilaren 30ean, prozesu bolibartarra edukiko dute hizpide Grisson tabernan. Hitzaldia Askapenak eskainiko du. Azken hitzaldi biak Enaitz tabernan egingo dituzte. Maiatzaren 6an, Greziako gatazkaz arituko dira Komite internazionalistaren laguntzarekin; eta maiatzaren 14an, Asier Blas EHUko Politika-zientzietako irakasleak, besteak beste, udaberri arabiarra, Siriako gerra eta errefuxiatuen egoera jorratuko ditu. Lezamako gazteek bigarrenez antolatu dituzte jardunaldi internazionalistak. “Formakuntza badauka lekua gure herrian. Eta hura desformalizatzeko, aurreko urtean bezala, tabernak kontrabotere gunea bihurtzea erabaki dugu. Elkartasuna herrien arteko samurtasuna izanik, guztioi egiten dizuegu Lezamara etortzeko gonbitea, hilabete internazionalistan parte hartzera. Formakuntza ez da soilik entzutea; beraz, ikasteko eta eztabaidatzeko gogoz etorri!”.


Trafiko istripuen inguruko hainbat lekukotza azaldu dituzte Azkoitian

Gaur, asteartea, Don´t be Dummy, zuk ez duzu ordezkorik bide-hezkuntza programa aurkeztu du Eusko Jaurlaritzako Segurtasun Sailak, Azkoitiko Baztartxo antzokian. 13:30ean hasi da saioa, eta Azkoitia BHI ikastetxeko 240 ikaslek eta irakaslek parte hartu dute. Kanpaina ibiltariaren helburua trafiko istripuak prebenitzea da.

Don’t be Dummy! istripuak prebenitzeko sortutako ekimen ibiltaria da eta 15 eta 20 urte bitarteko gazteei zuzenduta dago. Aurkezpenean zehar hainbat datu eman dituzte. 2018an, esaterako, egunean 28 istripu erregistratu ziren Euskadin, eta 42 lagun hil ziren, haietatik 8, oinezkoak. Abiadura da Euskadin izandako heriotza istripu laurdenetan arrazoi nagusia. Halaber, trafiko istripua da gazteen artean heriotza arrazoi nagusietako bat. Azaldu dutenez, Espainiako estatuan astero hiru gazte hiltzen dira errepidean. 25 urtetik beherako 2.603 gazte trafiko istripu batean nahastuta izan ziren.

Horrez gain, autoan mugikorrarekin ibiltzea zeinen arriskutsua den ere azaldu dute. Jakinarazi dutenez, gidatu bitartean mezu bat idazteak %23 biderkatzen du istripu larri bat izateko arriskua. Gazteen %43k, Whatsapp aplikazioa erabiltzen du gidatzen duen bitartean.

Lekukotza zuzenak

Mikel Saldias Azkoitiko udaltzainak, Ibon Errazu suhiltzaileak eta bizkarrezur-muineko lesioa duen Alaitz Arbillak hainbat testigantza kontatu dituzte aurkezpen ekitaldian. “Jendeak uste du isunak jartzeko gaudela bakarrik, baina egoera gogorrak tokatzen zaizkigu. Errepidea ez da jolasa. Edonork izan dezake hutsegite bat, baina alkohola edo droga kontsumituta kotxea hartzea edo ez hartzea bakoitzaren erabakia da”, esan du udaltzainak.

Ibon Errazu suhiltzaileak ere oroitzapenean itsatsita geratu zaion lau gazteren istripu bat ekarri du gogora. Lau gazte haietatik hiru hilik zeuden istripua gertatu zen tokira iritsi zirenerako. Gogoan du Errazuk lankide batek esan ziona: “Auto barruan lau gazte zeudek, eta ez dik inork erantzuten”, azaldu du Errazuk.

Alaitz Arbilla iruindarrak, berriz, lau urte zituela amarekin autoan eskolara zihoala izan zuen istripua. Amak zigarro bat erre nahi zuela eta hartan hasi zen; burua altxatzerako kamioi baten kontra jo zuten.


Gipuzkoako Kros Txapelketa jokatuko dute igandean, Oiangun

Gipuzkoako Kros Txapelketa Lazkaon egin zuten, 2013an.

Oianguren parkea Gipuzkoako atleta onenen bilgune izango da igandean; izan ere, Txindoki Atletismo Taldeak antolatuta, korrikalari federatuen Gipuzkoako Kros Txapelketa egingo dute bertan. Goizeko 10:00etan hasita, eskola arteko 6 proba eta federatu mailako beste bost jokatuko dituzte. Senior mailako lasterketa, eguerdian izango da. Guztira, federatu mailako 220 bat kirolari eta eskola mailako beste horrenbeste biltzea espero dute.

Txindoki taldea aspalditik ari zen mota honetako proba bat Oiangun antolatu nahian. Federazioak urtero klub bati ematen dio proba hau antolatzeko ardura, eta Txindoki kros mailan beti aurrean aritzen dela kontuan izanda, aurten beraiei egokitu zaie. Angel Perezek azaldu duenez, «orain arte Lazkaon antolatu izan ditugu, Ordizian toki egokirik ez genuelako. Baina orain Oiangu txukun dagoenez eta zirkuito polita osatzeko aukera dagoela ikusita, bertan egitea erabaki dugu». Proba honekin «Oianguko zirkuitua ezagutarazi» nahi du taldeak; izan ere, 90eko hamarkadan egiten ziren antzeko probak, baina azken urteetako gorabeherak direla medio, utzita egon dira. Gainera, Ordizian egonagatik, «goierritar guztientzako leku berezia» dela dio Perezek, eta zentzu horretan, hemendik aurrera kros probetarako puntu garrantzitsua bihur daitekeela uste du.

Ibilbideari dagokionean, hiru zirkuitu prestatu dituzte, denak ere, Oianguko tabernaren atzeko zelaian hasi eta bukatuta. Itzuli txikiak 960 metroko luzera du, eta handienak 2 kilometrokoa. Azken hau, Oianguren parkean eta basoan barrena ere ibiliko da.

Faborito, etxekoak

Gipuzkoa mailako atletismo talde guztiak daude gonbidatuta, tartean Txindoki eta Goierri Garaia taldeetakoak. Faboritoei buruz galdetuta, etxekoetatik hasi da Perez. Eneko Agirrezabal (Txindoki), Ander Sagarzazu (Goierri Garaia), Ignacio Tanco (Real Sociedad) eta Pedro Muñoz (Xeye) aipatu ditu gizonezkoetan. Emakumezkoetan berriz, Ainhoa Sanz eta Lurdes Oiartzabal (G. Garaia), Maria Ibañez eta Maider Unanue (Txindoki) edota Nerea Sarriegi (S. Amara) dira hautagai nagusiak.


Saharar errefuxiatu kanpamentuetako uraren egoera landuko dute gaur

Saharako Mendebaldeko Errepublika Demokratikoaren Lagunek antolatu dute jardunaldia lantzeko gaur (azaroak 10) uraren arazoa. Izan ere, errefuxiatu sahararren kanpamentuetan ura urria da eta baliabideak ustiatzeko oso eskasak.

Hori guztia eta bertako gatazka politikoa azaltzeko, zein uraren pribatizazioa salatzeko, bi ekimen gauzatuko dituzte. 18:00etan Kultura Etxean umeentzako tailerra gauzatuko dute. 19:30ean Pez Limbo antzerki taldeak emanaldia eskainiko du leku berean.

Saharako Mendebaldeko Errepublika Demokratikoaren Lagunek antolatu dute jardunaldia lantzeko bihar uraren arazoa. Izan ere, errefuxiatu sahararren kanpamentuetan ura urria da eta baliabideak ustiatzeko oso eskasak.

Hori guztia eta bertako gatazka politikoa azaltzeko, zein uraren pribatizazioa salatzeko, bi ekimen gauzatuko dituzte. 18:00etan Kultura Etxean umeentzako tailerra gauzatuko dute. 19:30ean Pez Limbo antzerki taldeak emanaldia eskainiko du leku berean.

Emakumeen protagonismoa

Errefuxiatuen kanpamentuetan emakumeek bakarrik kudeatzen dute ura horretarako sortu dituzten batzordeen bitartez. Egitura hori baliatuta garatu dute banaketa sarea.


Iñaki Agirrezabalaga: "Aralarrekin gehiago dira adostasunak desadostasunak baino"

Oso pozik dago Iñaki Agirrezabalaga atzo Bilduk lortutako emaitzekin, eta hurrengo lau urteetan alkatetzan jarraitzeko moduan izango direla pentsatzen du. “Babes handia lortu dugu, 15-16 boto falta izan zaizkigu gehiengo osoa lortzeko”. Ekainaren 11n egingo da alkatea aukeratzeko plenoa, eta ordurako “ahalik eta babes gehien” lortzen saiatuko dela aurreratu du. “Alderdi guztiekin hitz egingo dugu, baina errazena edo naturalena Aralarren babesa lortzea da”.


Ezkurra-Etxabe/Zeberio II-Urrutia

gaurko estelarra Galarretan

Erremonte jaialdia izango da gaur Galarreta pelotalekuan, arratsaldeko 16:00etan hasita. Partidu estelar dotorea izango da: Ezkurra eta Etxabe ariko dira Zeberio II eta Urrutiaren aurka.


Euskara lorean

Zuhaitz bat dugu etxe-aurrean. Zut. Irmo. Baina, soildua. Negu hotz eta ilunak halaxe utzi du, eta zuhaitza barik, enbor iharra dirudi. Zut. Irmo. Baina, elkor.

Lehengoan, hurreratu egin ginen, ezer egiterik badugun ikusteko, eta bizpahiru kima azaleratzen dituela ikusi genuen. A ze poza! Apurka-apurka, gure zuhaitza loratzen ari da.

Gure inguruan ere ernatzen dabiltza euskararen aldeko mugimenduak. Berrizen, esaterako, Beinke euskara taldea sortu da, eta lehenengo ekintza legez, plan ezin hobea antolatu dute: sagardotegira irteera, martxoaren 21ean. Gainera, bideo barregarria egin dute ekintza iragartzeko.

Elorrion, berriz, Ebalixu euskara-taldeak Zelan bizi dogu euskeria Elorrixoko gaztiok? dokumentala prestatu du, gazteek euskararekiko duten harremanaz hausnartzeko. Martxoaren 28an eskainiko dute, Arriolan.

Azkenik, Zaldibarren, Zaldibarren euskeraz bideoa egin dute, Judit Fernandezen zuzendaritzapean. Bideo horretan, ehunka herritarrek parte hartu dute, Korrikari ondo-etorria egiteko.

Negu ospela igarota, hasi dira udaberriaren zantzuak igartzen. Hortxe dago gure zuhaitza. Zut. Irmo. Eta, lorean.


Kiroldegiko aretoa ikasgela bihurtuko da astelehenetik aurrera

17 urtetik gorakoek bigarren solairuko areto nagusia erabili ahalko dute uztailaren 7ra arte. 52 bat lagunentzat lekua dago bertan.

Proba moduan jarri dute martxan proiektua. Helburua da kiroldegiko bigarren solairuko aretoa ikasleen esku jartzea, bertan ikas dezaten. Udal liburutegia "sasoi batzuetan txiki" geratzen dela ohartarazi du Nekane Iribar Hezkuntza zinegotziak, bereziki, gradu eta batxilergoko ikasleak azterketetan daudenean. Zehazki, maiatza-ekaina eta urtarrilean. Egun helduen liburutegian 70 plaza inguru daude ikasleek euren lanak egin ditzaten, baina azterketa garaiaren inguruan guztiak betetzen dira.

Hori dela eta, ikasleei eskaintzeko beste leku baten bila hasi eta kiroldegiko areto nagusia aproposa dela ondorioztatu dute udaletik. Mahai eta aulki berriak atondu dituzte bigarren solairuko gelan, eta bertaratzen direnek entxufeak nahiz wifia ere izango dituzte eskura. Era berean, giro musika ere kenduko dute. Astelehenetik aurrera egongo da erabilgarri, uztailaren 7ra bitartean. Ekainaren 26ean zein 27an itxita mantenduko dute, sanpelaioengatik.

Areto horretan 52 bat lagunentzako lekua dago, eta ordutegi zabala izango du: astelehenetik ostiralera 06:15etik 21:30era, etenik gabe; larunbatetan 08:00-13:00 eta 16:00-20:30 artean eta igandeetan, berriz, 09:00-13:00 eta 16:00-20:30 artean. Ohartarazi dute bideokamerekin kontrolatuko dute gunea.

Hainbat baldintza bete beharko da kiroldegiko aretoa erabili ahal izateko: batetik, 17 urtetik gora izan beharko dituzte bertaratzen direnek, eta bestetik, erabiltzaileek liburutegiko txartela erakutsi beharko dute kiroldegiko sarreran. Idoia Etxebarria udal liburutegiko arduradunak nabarmendu du oraindik ere txartela ez dutenek Sanz Eneara jo dezaketela bat eskatzera.

Liburutegiko sotoa, txukunduta

"Nik uste dut eskaintza polita dela, hala gazteek ez dute kanpora joan beharko ikastera", nabarmendu du Iribarrek. Proba moduan jarriko dute abian, eta erantzun ona izanez gero, jarraipena emango diotela aurreratu du Hezkuntza zinegotziak.

Era berean, udal liburutegia ere atondu dute. "Orain arte, modu probisionalean zegoen jarrita gune hori, eta zenbait erabiltzaile kexu ziren, ikasgela hori ez zelako hain egokia", adierazi du Etxebarriak. Hori horrela, txukundu egin dute aretoa. Aurrerantzean, 26 lagun "modu erosoan" ikasi ahalko dute bertan.


Bakarrik, baina babesarekin

Ortuzarrek bereizi egin ditu «gobernabidea», eta ekonomiako, estatus berriko eta bakegintzako «herri akordioak». Lankidetza parlamentario edo legealdiko itun bidez goberna dezake EAJk

Presarik gabe, baina «ahal den azkarren» eratu nahi du EAJk Eusko Jaurlaritza berria, «azaroaren amaierarako», Andoni Ortuzar EBBko presidenteak Bilbon prentsaurreko batean esan duenez. EBB batzartu ondoren azaldu da Ortuzar, mezu jakin bat emateko. Batetik, Eusko Legebiltzarraren eta Jaurlaritzaren «gobernabideari» eutsi nahi diote, «eguneroko kontuak aurrera eramateko» —PSE-EErekin badute halako itun bat, 2013tik—. Bestetik, ekonomian, EAEko «estatus» politiko berrian, eta bakean eta bizikidetzan «akordio zabalak» lortu nahi ditu EAJk, «herri akordioak», eta hor «ahal den alderdi gehien» bildu nahi du.

Hortaz, badirudi EAJ Jaurlaritzan bakarrik egongo dela, Eusko Legebiltzarrean 75 ordezkarietatik 29 dituela —aulkien %38,6—, baina betiere era bateko edo besteko akordioak lotuta. Ondorioz, eta oraingoz behintzat, ematen du baztertu egiten duela gobernu koalizioa osatzea PSErekin. Horren (9 aulki) eta, oro har, PSOEren krisiek ez dute laguntzen sozialisten eta jeltzaleen arteko gobernu itun baterako baldintzak egon daitezen. Ikusiko da Iñigo Urkullu EAJren lehendakarigaiaren inbestidurarako zerbait lotzen duten, EAJk PSEren beharrik ere ez duen arren.

EBBk gaur bertan deituko die legebiltzarrean ordezkaritza lortu duten indarrei, bilera sailari ekiteko, Ortuzarrek jakinarazi duenez. Handienetik txikienera egingo dituzte batzarrak; EH Bildu hartuko dute lehenik, beraz. «Datorren astearen erdialdera askoz gehiago jakingo dugu», esan du EBBko buruak, Sabin Etxean. EAJtik Urkullu eta biak izango dira lehen bilera sortan.

«Gobernu indartsua eta egonkorra nahi dugu, gobernabidea», adierazi du Ortuzarrek. Itunak erdiesteko «aukera desberdinak» ikusten ditu. «Ez dugu ezer baztertzen. Aukera denak zabal-zabalik daude. Ikusiko dugu zein den aukerarik onena, edo posibleena. EAJn badugu kultura politikoa akordioetarako». Berriro bereizi ditu gobernabidea eta herri akordioak. «Paraleloan joango dira». Hitzarmen desberdinak egon daitezkeela iradoki du.

Estatus berrirako erabakitzeko eskubidearen aitortza garrantzitsutzat jo du, «baina akordio zabalaren pieza bat izango da. Ez da helburu bat, lanabes bat baizik».

Itxaso Atutxa EAJren BBBko presidenteak ere «erabat irekia» ikusten du egoera, Europa Press agentzian aitortu duenez, eta adierazi du jeltzaleen helburua «aurreko legealdian baino egonkortasun handiagoa» lortzea dela. «Hori da gizartearekin dugun konpromisoa eta gizarteak eskatzen diguna». Datozen lau urteetan ere egonkortasuna egon dadin «aukera asko» daudela uste du, «baina lehendabizi guztiekin hitz egin behar da, ikusiz zer prestasun duten, eta jakin dezaten irekita gaudela».

Elkarlana ala legealdi ituna

Joseba Egibar GBBko presidenteak ez du hitz egin gobernu itun batez, «lankidetza parlamentarioaz edo legealdiko itun batez» baizik. Bakarrik gobernatzeko moduan da EAJ, arrisku handirik gabe. Esate baterako, EH Bilduren (17) eta Elkarrekin Podemosen (11) baturak baino legebiltzarkide bat gehiago du. Eta gauzak konplikatzen hasiko balitzaizkio, hor luke gehiengo osoa PSErekin. Hiru haiekin akordioak egiteko egoera onean daude jeltzaleak. Zenbakiek «konbinazio desberdinak» egiteko aukera ematen dute, Egibarrek EITBko irratietan aipatu duenez. EAJ gobernatzen ikusten du, bakarrik ere bai, baina betiere akordioak lotuta, babesarekin. «Ikusgai dago ekonomian, estatus berrian eta babes sozialean nolako identifikazioa eta gerturatzea dagoen».

Uste du EH Bilduk oposizioko buru izan nahiko duela. «Ez dut ardurekin ikusten. Baina, agian, oker nago». Ortuzarren iritzian, EH Bilduk azken urteetan «posibilismorako» pausoa eman du, eta «erlatiboki osatu» da. Arnaldo Otegi EH Bilduko eledunak atzo, Donostiako prentsaurreko batean, berriro akordio handiak eskatu zituen, eta adierazi zuen EAJren, EH Bilduren eta Elkarrekin Podemosen arteko itun bat «egonkorra» izango litzatekeela.

Egibarrek PSEri ohartarazi dio eskakizunak «muturreraino» eramaten baditu «gobernabideko akordio batzuk airean» egon daitezkeela. Erantsi du ez duela uste horretara helduko direnik, baina nabarmendu du EAJk duela gaien gidoia mahai gainean jartzeko «eskubide politikoa», hauteskundeetan gailen izateagatik.

Urkulluk hiru ideia azpimarratu ditu bozen biharamunean: egonkortasuna, industria eta enplegua. Trapagaranen (Bizkaia) izan da Jaurlaritzako jarduneko lehendakaria, Bombardier multinazionalaren lantokian, Arantza Tapia Ekonomiaren Garapen eta Lehiakortasuneko sailburuarekin batera, eta igande gauean Sabin Etxe atarian ukalondoekin egindako keinu bera egin du lantokira sartu aurretik: pasatu direla hauteskundeak, eta lanean jarri behar dela. Jakinarazi du bozen ondotik «dei eta mezu garrantzitsuak» jaso dituela, baina ez du esan norenak izan diren.

EAJren diskurtso berari heldu dio: «Egonkortasuna bermatzen duen eredu honekin konprometituta gaude».

Maura: «Gu, oposizioan»

Eduardo Maura EAEko Ahal Dugu-ko zuzendaritzakideak azaldu du Elkarrekin Podemos oposizioan ikusten duela, «modu eraikitzailean» lan egiteko.

Nerea Llanos EAEko PPko idazkari nagusia prest agertu da EAJrekin akordioak erdiesteko, baina «abentura subiranistarik» ez balego. Alfonso Alonso PPren lehendakarigaiak Espainiako Kongresua utzi du, Eusko Legebiltzarrean aritzeko. Javier Marotok hartu dio lekukoa Madrilen.


'La bala del asesino', gaur gauean, ETB2n

Isaac Florentinek zuzendu zuen akziozko film hau, eta Christian Slater, Donald Sutherland eta Elika Portnoy ditu protagonista.

Euskal Telebistako bigarren kateak 'La bala del asesino' filma eskainiko du gaur gauean. Isaac Florentinek zuzendu zuen akziozko film hau, eta Christian Slater, Donald Sutherland eta Elika Portnoy ditu protagonista.

Robert Diggs FBIko agenteak bere karrera alde batera uzteko erabakia hartu du iraganean hildako bere emaztearen oroitzapenetatik ihes egiteko. Sofiako (Bulgaria) Gobernuko Kultura Ministerioan aditu lanetan dabilela, ezezagun bat Ameriketako Estatu Batuetako FBIren eta CIAren terrorista bilatuenak hiltzen ari dela ohartu eta haren bila joango da.

'La bala de un asesino' filma 22:00etatik aurrera izango da ikusgai, ETB2n.


Zuzendaritza batzordea berritu dute merkatariek

Lesakako Zerbitzuen Elkarteak urteko batzar orokorra egin zuen eta zuzendaritza berria izendatu zuen. Rosa Lasaga, Bixkiak dendakoa da presidente berria. Berarekin batera Loli Antxordoki, Antxordoki estetika zentrukoa; Naiara Alberro, Intzuri Optikakoa; Sandra Legasa, Oreka Nutrizio dendakoa eta Deñe Abuin, Kattagorria dendakoa sartu dira zuzendaritza batzordean. Herrian, bertze hainbat lekutan bezalaxe, krisiaren eragina nabarmena dela diote «azken bi urteetan denda batzuk itxi edo jabez aldatu dira». «Elkartean egiten den lana garai zailei aurre egiteko tresna garrantzitsua dela» uste dute elkarteko kideek eta baikortasunez hartu dute bazkide berrien etorrera: Ttipi Ttapa Fundazioa, Urmendi autoeskola eta aholkularitza eta berriz ere ireki duten Osiña Moda eta Haizea Kafetegia.

Abenduaren 8ko tonbolan 40 sari inguru eman zituzten eta hilaren 10ean loteriako partizipazioak banatu zituzten.


Jokoan dira berriz ere patata-tortilla lehiaketa eta Intxortako igoera

Azoka eguna izango da zapatua, eta Sagardo Eguna ere bai.

Hiru lehiaketa deitu dituzte zapaturako Elgetan. Aukeren artean dauzkazue txorimalo bat egitea, tenis-oinetakoak jantzi eta Intxortako igoeran parte hartzea, edo amantalaren aldeko apustua egin eta herriko patata-tortilla goxoena prestatzea. Publiko guztiendako proposamenak daude, baita azoka egun berezi batean parte hartu nahi dutenendako ere; izan ere, herriko baserritarrek 11:00etan zabalduko dute urteroko azoka. Oraingoz, 13 baserritarrek konfirmatu dute bertan izango direla, eta etxeko produkturik onenak eroango dituzte plazara, herritarrei saltzeko asmoarekin.

Azoka indartzeko helburuarekin txorimalo lehiaketa eta Otxia txakolinaren dastatzea ere antolatu ditu aurten Turismo batzordeak. Herriko baserrien argazki erakusketa eta Intxortako igoera ere programan daude. Igoerak interes berezia piztu du, jokoan baitago Jose Mari Irastortzak 1989an egindako marka hobetzeko erronka. 12:00etarako finkatu dute hitzordua.

Arratsaldean sagardoa

Gaztetxeak antolatutako ekintzak izango dira nagusi arratsaldean. Bazkaria, Sagardo Eguna, tortilla lehiaketa, triki-poteoa, bertso afaria eta ON taldearen emanaldia iragarri dituzte gazteek.

Patata-tortilla lehiaketako parte-hartzaileak izango dira lehenak plaza betetzen. 17:00etan hasiko dira lanean, eta 18:00etarako prest eduki beharko dute patata-tortilla. Herriko ostalariek, berriz, sagardoa emango dute doan 19:00etatik aurrera, eta ordu horren bueltan egingo dute patata-tortilla lehiaketako sari banaketa. Jarraian, triki-poteoa, bertso-afaria — Enaitz Alustiza, Xabi Igoa eta Eneko Beretxinaga bertsolariekin— eta ON taldearen emanaldia egongo dira, azken hori goizeko ordu txikiak arte.


Errumaniarren

kanpamenduari buruzko

dokumentala, bihar

Errumaniarren kanpamenduari buruzko dokumentala emango dute bihar: Balta txuria, balta berdea: Urumearen zurrumurrua. Biterin izango da 19:00etan hasita, eta ondoren hizketaldia, gaiari buruz.


"Gizarteari: zer egin dizu Bidaurreta baserriak zuri?"

Josu Eguren Zabala Aldaba Txikin bizi da familiarekin, Bidaurreta baserrian. Azken urteetan bizitzen ari diren egoera kontuan hartuta, Egurenek Bidaurreta baserri zaharrak denon ongi izateari zer egin dion galdetzen du.

«Lotsatuta eta minduta sentitzen gara, ‘guztion ongizaterako’ den tren azkarraren obrak gure gizatasunari errespetua faltatu baitio, baserrira zetorren ur iturria moztu, eta tratu txarra emanez». Baserria Tolosarako hegoaldeko sarreran dago, eta 1755. urtetik ditu erregistroak Aranburu Udal Jauregian.

Baserriak bazuen ura AHTren lanak hasi aurretik. «Bere garaian udaletxean argi azaldu zen bezala, 50 urterako deklaratutako kontzesio administratibo bat dugu, Iparraldeko Konfederazio Hidrografikoa delakoan erregistratuta. 3 urte dira ura kamioi zisterna bidez hornitzen digutela, eta zerbitzu negargarria jasotzen dugu, ura agortzen zaigunean kamioilariak etorri arte itxaron behar izaten dugulako, eta inoiz ez dakigu zenbat denboraz egongo garen urik gabe», dio Josu Egurenek. Ura etxeko iturritik edateari ere utzi diotela dio aldabarrak, «lehen inoiz behar izan ez genuen botilako ura erosi beharrean aurkitu garelarik».

Baserriaren aldeko hitz politen balioaz ere mintzo da Bidaurretako Josu Eguren: «Harritzen nauena da, mundu guztiak dioela baserrien alde dagoela, euskal izatearen ikur eta jatorri izanik babestu egin behar direla, baina edozein arrazoi nahikoa da hauei muzin egin eta lurrak suntsitu zein kentzeko, baserria eta ingurugiroa bera kaltetuz». Bidaurretako baserriko lurrak murriztuz joan dira azken urteetan. Bertakoek ongi ezagutzen dute desjabetzea hitzaren esanahia. «Aspaldi hasi ziren gurean desjabetzeak, eta ez dira gutxi izan: N1 errepidea egiteko, REEren zutabeak jartzeko, Ibiurko kolektorea jartzeko, AHTren Tolosako tramuko hasierako proiektua, AHT-ren Tolosako tramuko proiektu eraldatua… Martxa honetan berehala dugu lurrik gabe horrenbeste 'zaintzen' diguten baserria», ondorioztatu du Egurenek.

Obra «eredugarriak»

Bidaurretakoak argi du suntzituz ezin daitekeela eraiki, eta hare gutxiago, hobe beharrez ari direla esanaz. Hori guztia, gainera, «pertsonekin zuzenean hitz egin gabe, zenbait idatzi eta deklarazioren bitartez» egin dutela salatu du Egurenek; «idatziak jaso genituen Lurranekeko bulegotik, Eusko Jaurlaritzatik, proiektu honen onurak deskribatuz, baina inor ez zen etorri gurera, pairatzen ari garena ikustera».

Hitz hutsalak, urik gabeko boladak, lurren desjabetzea,… errespetu falta. Ondorio hori atera du Josu Egurenek: «Hasieran agindu ziguten oso gustura geratuko ginela obra bukatu ondoren. Gaur esan dezakegu inoiz ez dugula ezagutu baserria urik gabe eta lurrik gabe. 1755. urtean ez zen horren gizarte aurreraturik, ezta baserriekiko horrenbesteko mimorik ere, baina hauei beste errespetu bat izan zaie beti, gaur egun egiten ez den bezala».

Abiadura handiko trenaren lanek «eredugarri» izan behar zutela ziotenek, Bidaurreta baserriari «poz» hori ekarri diote; «materiala nonahi botata, deposituen kudeaketa negargarria, bateriak puskatuta, edukiontziak jaso gabe…».

Gizakia espezie bezala lotsagarria da bere jardunean. Jose Mujika Uruguaiko presidentearen hitz hauek esan ondoren, Bidaurretako Josu Egurenek gizarteari ondorengo galdera luzatzen dio: «Aurrez deskribatutakoa gizartearen mesedetan egina da, beraz, zer egin dizu Bidaurreta baserriak zuri?».


Merkatuek lasaitua hartu dute ezetzarekin

Libera esterlinak %1 egin du gora, Europako burtsek ere igoerak izan dituzte, handiena Espainiakoak

Eskoziarrek independentziari ezezkoa eman diotela jakitearekin batera arnasa hartu dute Londresko eta Europako merkatuek. Burtsek igoerekin ospatu dute erreferendumaren emaitza, eta bereziki Madrili egin dio mesede. Londresko FTSE burtsak %0,71ko igoera izan du, Pariskoak %0,49 egin du gora, Milangoak %0,50, Frankfurtekoak %0,60, eta Espainiako IBEX 35-ak %1,12.

Burtsetako adituek iragarri zuten Eskozian independentziaren aukerak irabaziz gero ezegonkortasuna nagusituko zela merkatuetan, eta batez ere Espainia kaltetu zezakeela ziurgabetasun horrek, eskoziarren baietzak Kataluniaren galdeketarako aukera hauspotuko zuelakoan. Ez da horrelakorik gertatu, baina eskoziarren ezeztzak ere Madrilgo burtsan eta arrisku sarian izan du eraginik handiena. IBEX 35a 11.191 puntutaraino igo da, 2010eko apiriletik izandako maximora iritsiz. Espainiaren arrisku saria ere 2010eko maiatzetik izandako minimoetara iritsi da, 120tik 110 puntutara. EBko herrialde perfierikoetan ere beherako joera izan du gaur arrisku sariak: 129 puntutara erori da Italian, 208ra Portugalen eta 470era Grezian.

Gainera, IBEX 35ean goarakadak izan dituztenen artean Iberdrola euskal konpainia dago, %1,13ko igoerarekin. Interes handiak ditu Iberdrolak Eskozian —17.800 milioi euroko aktiboak ditu bertan—, Scottish Powerren jabea baita. Azken bi asteetan, bereziki inkestek baietza garailetzat jo eta gero, euskal konpainiak merkatuetan izandako %3ko galerak berreskuratzea espero dute orain.

Eskoziako konpainien eta liberaren igoera

Londresko burtsaren gaurko igoeraren onuradun nagusiak egoitza Eskozian duten konpainiak eta bankuak izan dira. Hain zuzen ere azken asteetan ezetzaren aldeko kanpaina hauspotu dute Royal Bank of Scotland (RBS), eta Lloyds bankuek, independentziak irabaziz gero egoitza Edinburgotik Londresera lekualdatuko zutela iragarriz —gauza bera iragarri zuen jabe australiarrak dituen Clydesdale Bankek ere—. Gaur bi banku horiek izan dituzte gorakadarik handienak: %3,30 igo da RBSren akzioen balioa eta %2,11 Lloydsena. Horrela, azken egunetan izandako bolada txarra itxi du Londresko burtsak: azken bederatzi egunetatik zazpi jaitsierekin itxi zuen, eta bi egunetako igoerak oso ahulak izan ziren (%0,02 eta %0,11).

Erreferendumaren emaitzaren beste onduradun nagusietako bat kanpainan eztabaidagai nagusienetako bat izan dena da: libera esterlina. Ezezkoaren garaipena baieztatzearekin batera, goizaldean gorakada handia izan du Erresuma Batuko monetak, azken bi urteetan euroarekiko izandako maila indartsuenera irisiz: 78,1 penny euro baten truke. Libera bat 1,65 dolarren truke aldatzeraino iritsi da diruaren gorakada: bi egunetan, beraz, %1,3 egin du gora liberak. Joan den astean baiezkoa garailetzat jotzen zuen inkesta atera zenean 1,605 dolarretaraino ondoratu zen libera, azken hamar hilabeteetako mailarik apalenera. Baina lehengo maila berreskuratu du eskoziarren erabakiaren ondorioz.


Oteizaren eskulturan performance bat egingo du igandean Ion Martinez aktoreak

Jorge Oteizak 105 urte beteko lituzke urriaren 21ean eta hori ospatzeko asmoz Aldatzen Laguntzen antzerki konpainiak bi saio antolatu ditu urriaren 17an (gaur) eta 20an (igandean).

Dokumental baten aurkezpena eta performance berezi bat antolatu ditu Donostiako Aldatzen Laguntzen antzerki taldeak. Izan ere, Oteizak 105 urte beteko lituzke urriaren 21ean, eta haren omenezko bi emanaldi programatu ditu. Lehena gaur (osteguna) izango da. Izaro Gonzalez Ieregi getxoztarraren 81 amama dokumentala aurkeztuko dute Dokan, 19:30ean. 81.amama generazioari begira jarriko ditu ikusleak. Zer dela eta? “1963. urtean, Quosque tandem saiakeran, 80. generazioan kokatzen gintuen Oteitzak, kalkulu horiei jarraiki gure amamak 81. amama generazioa dira eta gu orain 81. amamei begira jarriko gara, dagozkigunak baitira”, azaldu du Aldatzen Laguntzen taldeko Ion Martinez aktoreak. Kultur ondare bilketatik urrunduz belaunaldi honen eta bere biloben arteko memoria, identitate eta estiloetatik ikus-entzunezko bidaia egingo du dokumentalak. “Transmisioaren leku fisiko eta sinbolikotzat dauzkagun baserriak izango dira gure mugimenduen haize orratza, kantauri isurialde guztitik egindako bidaia honetan amama eta bilobak ezagutuko ditugu: bizitza tradizionala bezala ezagutzen dugun gainbehera ezagutu duten baserri-emakumeak eta noizbait baserri-emakumea izandako amama daukan biloba”, gaineratu du Martinezek. Dokumentalean Intxaurrondoko amama bat agertzen da: Pellizar baserriko Pakita Anabitarte (Donostia, 1920).

Ion Martinez aktoreak berak performance bat eskainiko du igandean Pasealeku Berrian, 12:30ean. Oteizaren eskulturan Oteizak politikaz, hizkuntzaz, arteaz eta kulturaz zituen hainbat ideia entzungo dituzte ikusleek aktore antiguarraren ahotik. Ekitaldia gaztelaniaz izango da.

Bi emanaldi hauek doan izango dira. Ion Martinezek azaldu duenez, jardunaldi hauek inolako laguntza ekonomikorik gabe antolatu dituzte: “Guretzako harro egoteko ideia da, kultura ezin dutelako bakarrik diru laguntzek eta sariek sustengatu. Maitasunezko sorkuntza artistikoan ere sinisten dugu, eta gu kultura diru truke soilik egiten dutenen kontra gaude. Guri ere gustatuko litzaiguke gure sorkuntzengatik diru saria edo edonolakoa edukitzea baina ez baldin badago ere artea horren gainetik dagola pentsatzen dugu”.


Potologuak antzezlanaren estreinaldirako 2 sarrera ditugu

Txintxeta Produkzioak-ek Potologuak antzezlanaren estreinaldia egingo du Elgetako Espaloia Kafe Antzokian. Antzezlana, ostiral honetan, hilak 21ean izango da, 22:30ean. Bertara joateko bi sarrera ditugu. Zozketan parte hartu gura baduzu (otsailaren 19ra arte) hemen bideak:

Telefonoz: 943 25 05 05.E-postaz: kluba@goiena.com. SMS: KLUBA [Potologuak] [bazkidearen zenbakia] 688 69 00 07 zenbakira. WhatsApp: KLUBA Potologuak [bazkidearen zenbakia] 688 69 00 07 zenbakira.

Animatu eta parte hartu!


EAJk hurrengo lehendakarigaia aukeratuko du astelehenetik aurrera

Erkoreka, Bildarratz, Izaskun Bilbao, Ortuzar, Jose Luis Bilbao edo Urkullu bera dira Ibarretxeren lekukoa hartu eta Ajuria Enerako borrokan aritzeko hautagaiak.

EAJ 2013ko EAEko hauteskundeetarako lehendakarigaia aukeratzeko prozesuan murgilduko da datorren astelehenetik aurrera, Noticias Taldeko komunikabideek EAJko iturriak aipatuta jakitera eman dutenez.

Aipatu iturrien arabera, asteburuan lurraldeetako zuzendaritzak izendatuko dituzte eta Euzkadi Buru Batzarraren osaera itxita geratuko da. Hori horrela, Ajuria Enerako hurrengo hautagaia aukeratzeko eztabaidari ekingo diote.

Horren harira, lehendakarigai izateko hautagai nagusiak honakoak direla diote Noticias Taldeko hedabideek: Josu Erkoreka EAJren Kongresuko bozeramailea, Izaskun Bilbao europarlamentaria, Jokin Bildarratz Eudelen presidente ohia, Jose Luis Bilbao Bizkaiko ahaldun nagusia, Andoni Ortuzar BBBren presidentea eta Iñigo Urkullu EAJren presidentea.


Perasovic iragana da

Josean Kerejetak jakinarazi du entrenatzaile kroaziarrak eten egin duela Baskoniarekin zuen kontratua. Klubaren hurrengo denboraldirako aurrekontua %30-40 igoko da, 10-11 milioi eurotik 14-15 milioi eurora

«Lauko Finaletik bueltan, maiatzaren 16an, Efesekin akordioa lortu zuela jakinarazi zidan Velimir Perasovicek. Asko harritu nintzen, denboraldia amaitu gabe zegoelako artean, baina saiatuta ere ez dugu lortu konbentzitzerik». Josean Kerejeta Laboral Kutxa Baskoniako presidenteak datu zehatzekin jakinarazi zuen atzo Perasovicek ez duela jarraituko Gasteizko klubean. «Gaur [atzo] bidali digu jakinarazpena, gurekin zeukan akordioa bere kabuz hautsi duela esateko». Beste denboraldi baterako kontratua zeukan entrenatzaileak. «Eta klausula ordaindu beharko du, noski. Dena ondo amaitzea espero dut». Hori bai, kroaziarrarentzat «esker on hitzak» baino ez dauzkala gaineratu zuen lazkaotarrak.

Arabarrek aspaldiko denboraldirik onena egin berri dute, Kopan eta ligan finalerdietaraino iritsita eta Euroligan Lauko Finala jokatuta. «Normala denez, beste talde batzuen asmoetan sartu dira gure jokalarietako asko, eta zurrumurruak izango dira. Baina ezagun-ezaguna da parean daukagun egoera; ohituta gaude proiektu berriak sortzera». Kerejetak argitu zuen «oso argi» daukala hurrengo entrenatzailearen izena. «Ezin dugu galdu lortu dugun nortasun hori, eta talde lehiakorra osatzen saiatuko gara berriz ere». Ildo horretan, hurrengo sasoiko aurrekontua «%30-40» haziko da, 10-11 milioi eurotik 14-15 milioi eurora. «Sarrerak, babesleak, Euroligako diru iturriak, eta Gasteizen partida gehiago jokatzeko aukera» daude igoera horren atzean.

Hurrengo denboraldirako «jokalari gehiago» beharko dituztela argitu zuen presidenteak. «Aste batzuetan hiru partida jokatu beharko ditugulako bost egunean». Michael Rollek ez du jarraituko, Fabien Causeurren egoera airean dago, eta Tadas Sedekerskis eta Daniel Bordignon lehen taldeko jokalariak izango dira. Azken bi horiek Peñas Huesca Urrezko LEB ligan aritu dira denboraldi honetan, utzita. Adam Hanga Real Madrilera joango dela ukatu zuen gipuzkoarrak. «Eta Ioannis Burusis, Darius Adams eta Mike Jamesekin hitz egin dut kontratua luzatzeko». Ez dute erantzun. Hainbat iturriren arabera, Burusisi hurrengo bi denboraldietarako 1,6 milioi euroko eskaintza egiteko prest legoke Gasteizko kluba.

Gabezien «pena»

Denboraldiko balorazioei helduta, sasoia «zoriontzekoa» izan da, Kerejetaren hitzetan. «Ondo lehiatzea eta talde irabazlea izatea lortu dugu berriz ere. Oso maila ona eman dugu lehiaketa guztietan». Taldea «bete-betean» ikusi ez izanaren pena dauka presidenteak. «Tamalez, gabeziak izan ditugu momentu garrantzitsuetan. Jokalari guztiak prest egon izan balira, are hobea izango zen denboraldia».

Real Madrilen aurkako ACB ligako partidan 15.544 ikusle elkartu izana goratu zuen lazkaotarrak —ligako marka—, eta baita Buesa Arenako batez besteko ikusle kopurua %14 igo izana ere. «Harro egoteko modukoa da egiten ari garen ibilbidea. Azken urteotako lanaren fruituak jasotzen ari gara».


Ezinean: "Ondo pasatzen jarraitu nahi dugu"

Matraka gazte aldizkarian Ezinean taldekoei elkarrizketa egin diote

Pentsatzeko astia izan orduko, eskuan diskoa dutela ikusi dute euren burua Ezinean taldekoek

Hau da zuen lehenengo diskoa (taldearen izen berekoa), baina berez maketa izan behar zuen.

Orain dela hiru urte batu ginen Oier (orduan baxuarekin hasi zen), Oihan Amezua (baterian) eta ni (Iban, gitarrarekin eta kantuan). Oihanen garajean batzen ginen, ondo pasatzeko eta monotoniatik ateratzeko. Urtebete geroago, Urrestillako entsegu lokaletara pasatu ginen, eta lagun bat gehiago sartu zen taldean: Xabier Agirre (Hitzak kantuaren letra harena da). Estiloan ez gentozen bat, gu hardcore melodikotik gentozen, eta Xabier rockeroagoa zen, eta utzi egin zuen taldea. Oier ere Inglaterrara joan zen praktikak egitera orduan, eta bueltan, gitarra berak hartu zuen, eta baxua nik (Ibanek). Maketa grabatzea pentsatu genuen orduan. Oihan Lizaso unibertsitatetik ezagutzen nuen, eta banekien beste maketa batzuk ere grabatuta zeuzkatela. Planteatu nion, eta baiezkoa esan zuen. 2004ko abenduan hasi ginen grabatzen.

Berez, zeuentzako maketa izatea zen asmoa.

Grabatzen hasi ginenean, maketa hori eduki baino ez genuen nahi. Kontzertuetan jotzen genituen kantuak grabatuta edukitzea zen asmoa. Nik (Oihan Lizaso) esaten nien hainbeste kantu grabatu ordez, grabatzeko gutxiago, baina landuago edo. Baina, azkenean, 16 kantu grabatu genituen. Polito gelditu zen, eta nik animatzen nituen (Oihan Lizaso) diketxeetara-eta bidaltzera, ze inguruko jendeak oso ondo hartu zuen maketa. Orduan, Gorrekoek interesa agertu zuten, eta diskoa grabatzeko proposamena egin ziguten.

Diskoan dagoeneko gitarra bi daude.

Maiatzean amaitu genuen diskoaren grabazioa, eta Oihan Lizasok parte hartu zuen grabazioan. Konposizioa gitarra bakarrarekin eginda zegoen, baina diskorako beste gitarra baten beharra ikusten genuen. Diskoa grabatzen amaitu, eta udan Gorrek lotutako kontzertu batzuk eman genituen. Irailean, azterketak amaitu ondoren, Oihan Lizaso taldera sartu zen.

Diskoko kantuak maketakoak dira, edo diskoaren proposamena jasotzean berriak egin zenituzten?

Maketan 16 grabatu genituen, eta maketako bederatzi kantu sartu ditugu hemen, beste bostekin batera.

Non grabatu zenuten diskoa?

Bonberenean, Karlos Osinagarekin. Aurretik hitz egin genuen, eta gauza batzuk aurretik prestatu genituen, gutxi gorabehera. Kanta batzuk berriro grabatu genituen, geuk ikusteko. Denbora askorik ez geneukan, eta dena ondo landuta eraman genuen aurretik. Zazpi egunean grabatu genuen, eta zazpi egunean nahasi. Materiala utzi digute beste talde batzuek, baina bestela, kolaboraziorik-eta ez dugu sartu.

Kantuen konposizioa zelan egiten duzue? Letrak nork idazten ditu?

Konposatu, normalean, Oierrek eta biok (Ibanek). Ahotsa ateratzen dugu lehenengo; ahotsak konbentzitu egin behar gaitu. Edozein lekutan gaudela zer edo zer okurrituz gero, sakelako telefonoan edo ahal den lekuan grabatu eta gorde egiten dugu. Gero etxera joan, eta gitarreoa atera. Orduan, oinarrizko estruktura aterata eramaten dugu entsegura, eta gustatzen bazaigu, aurrera. Gero, denon artean txukuntzen ditugu kantuak. Letrak neuk egiten ditut (Ibanek), beste inork ez duelako nahi! Melodia ingelesez-edo ateratzen dugu, ze euskaraz hasten bagara, silabak sartu egin behar dira melodiaren barruan, eta orduan, ez bortxatzeko, lehenengo melodia egiten dugu, eta gero hitzak sartu.

Hardcore melodikoa egiten duzuela esan duzue. Zeintzuk dira zuen eraginak?

Taldekide batzuk oso hardcore melodiko zale itxiak gara, baina beste batzuk ez hain itxiak. Azkenean, baina, kantuek ukitu hori hartzen dute. Nofx, Rise Against... punk kaliforniarra eta halakoak.

Orain dela hiru edo lau urte musikan hasi, eta maketaren aurretik diskoa atera duzue; baina, oro har, disketxe batzuk itxi egin dira, autogestioa lantzen dute hainbat taldek... Zelan ikusten duzue zeuen burua panorama horretan?

Itzel! Jakin badakigu guztiok nolako zortea izan dugun. Hala ere, badago zuloa estilo horretan. Euskal Herrian ez dago talde askorik. Orduan, musika honek merkatua izan dezakeela dirudi. Guri tokatu zaigu, baina beste talde bat ere atera zitekeen gure moduan, baina, agian, zortean lagundu digu estilo honetako talde asko ez egoteak. Estilo rockeroagoak, metala... ari dira sartzen, baina zortea daukagula argi dago. Dena dela, gure helburua beti ondo pasatzea izan da, eta orain ere ez genuke nahi inork ezer exijitzerik diskoa argitaratu dugulako. Musika kritikaren menpe jartzen ari da: onak zarete, zuek ez zarete onak, presioa... guk ondo pasatzen jarraitu nahi dugu.

Etorkizuna zelan ikusten duzue? Helbururik finkatu diozue zeuen buruei?

Guk, ahal dela, hardcorea jendearengana iristea nahi dugu. Kontzertuak eman gura ditugu, ondoen kontzertuetan pasatzen dugulako (elkarrizketan ere gustura gaude, baina...), kontzertuen amaieran furgoneta etxera nork eramangao duen zozketa egin... Helburu handirik sekula ez dugu izan. Erdi gogoz kontra ere ez dugu lan egin nahi helburu jakin batzuk lortzearren. Momentuan momentukoa dago. Ideia berriak biltzen jarraituko dugu, eta kanta hobeak ateratzen saiatuko gara. Jendearen kritikak ere entzun nahi ditugu. Oraindik asko falta zaigu gure gustukoak diren talde horien mailara hurbiltzeko!


Hiru zauritu Baionan gizon batek autoarekin Jaka Horien kontra egin ostean

Baionako Grand Basque gunean izan da gertakaria. Gizona atxilotu egin du Poliziak. Jaka Horiak, erregaiaren prezioaren igoerarengatik protestan, mobilizazioak egiten ari dira Lapurdiko errepideetan. Bideoa: albistearen barruan.

Euskal Irratiek esan dutenez, Jaka Horien protestaren inguruan gertakaria izan da Baionako Grand Basque gunean. Gizon batek autoarekin blokatzearen aurka egin eta hiru lagun zauritu ditu. Horietatik bi ospitalean daude. Gizona atxilotu egin du Poliziak.

Frantziako Estatu osoan ari dira protestan hainbat herritar, jaka horiak jantzita, erregaiaren prezioaren igoera dela-eta. Euskal Herrian ere izan dira mobilizazioak. Lapurdin, esaterako, Baionan, Angelun eta Miarritzen elkartu dira, eta trafikoa oztopatu dute zenbait gunetan. Mugimendu "apolitikoa" dela esan dute parte hartzen ari direnek.

Laure Leuze da protestan aritu direnetako bat. Terapeuta da Angelun, eta ahala azaldu dio BERRIAri kalera irtetearen arrazoia: "Erregaiaren gaia gasolina depositua gaindiarazi duen tanta izan da. Zergek itotzen gaituzte. Bozkatzen ari diren lege guztiek egiten dute aseak garela. Denen geroa dago hor jokoan". Antzeko ildotik jo du Monica Ciancillak ere —idazkaria da Angelun—: “Ingurumena zaindu behar dela argi dut, baina egoera ez da hobetu erregaia zergapean ezarriz. Zergaitik ez dute zergapean ezartzen kerosenoa? Zergaitik beti gu gaituzte ezartzen zergapean? Gu, ttipiok? ".

Frantzia hego-ekialdeko Pont-de-Beauvoisin herrian, hildako bat ere izan da. Jaka horiarekin protestan ari zen 50 bat urteko gizon bat zendu da, auto batek harrapatuta. Errepidea blokatua zen arren, aurrera egin eta manifestarien aurka jo du gidariak, antza. Atxilotu egin du Frantziako Poliziak.


Urrea diruditen brontzeak

Finalean nahi bezala aritu ez arren, Munduko Trial Bike Txapelketan hirugarren izan dira Areitio eta Caminos. Pozik itzuli dira etxera, eta datorren sasoia hasteko irrikaz.

Badira brontzezko domina batzuk, urrearen balioa dutenak garaileentzat. Ezustean edo azken orduan lortutakoak izan ohi dira. Ion Areitio (Hondarribia, Gipuzkoa, 1992) eta Irene Caminos (Tolosa, Gipuzkoa, 1998) trial txirrindulariek Txinan jokatutako Munduko Txapelketetan lortutakoak halakoak izan dira. Lehiaketan zehar, biek podiumetik kanpo ikusten zuten beren burua. Areitiok uste baino hasiera kaskarragoa egin zuen, eta Caminosek huts bat egin zuen ibilbideko zatirik errazenean. Munduko onenen aurrean oker txikiena ere garesti ordaindu ohi da. Oreka galera txiki batek edo heldulekuaren mugimendu desegoki batek bereizten ditu garaipena eta porrota. Loria eta hondamena. Zoria alde izan zuten, eta biak domina lepoan itzuli dira etxera. Pozik mintzatu ziren Amsterdamen, etxera bueltan.

19 urte besterik ez duela lortu du domina Caminosek. Hori aurretik duen etorkizunaren isla da. 12 urterekin hasi zen bizikleta txikiarekin saltoak egiten. Aitarekin joaten zen probak ikustera Hondarribira, eta animatu egin zen. Euskal Herrian, mutilekin lehiatzen zen hasieran, ez zegoelako aurkari neskarik. Atzerrira joaten zenean, berriz, asko izan ez arren, neskekin lehiatzen zen.

Zazpi urte geroago munduko onenetan hirugarrena da. Aurreko sasoian hasi zen nabarmentzen. Bigarren izan zen Les Menuiresen (Frantzia) jokatutako Munduko Kopako proban. Sasoi honetan, podiumera igo gabe zegoen. Munduko Kopako proba askotan laugarren postuan sailkatu da. Baina hiru onenen artean egoteko urrats hori falta zitzaion. Horrenbestez, bazekien zaila izango zela Munduko Txapelketan domina bat lortzea.

Han egotearekin konforme zen. «Niretzat, Munduko Kopan egote hutsa lorpen handia zen», Dena den, Munduko Txapelketa erakusleihorik distiratsuena da kirol gehienetan, eta kirolari guztiek eman nahi izaten duten beren onena. Hala, denboraldi hasieratik mimoz aritu zen prestatzen Txinako hitzordua. Sasoi onean zegoen.«Finalerdietan urduri egon arren, finala baino lehen egindako beroketan oso ondo sentitu nintzen. Ez nengoen batera urduri, eta zerbait egin nezakeela pentsatu nuen». Proba ondo hasi zen: «Baina ibilbideko zatirik errazenean huts bat egin nuen, eta hor ikusi nuen oso zaila izango zela domina lortzea. Nahiz eta lehen bi sailkatuek ere huts asko egin zituzten». Ibilbideko azken hiru zatiak falta zirenean, sei finalisten artean azkena zen. Lehiatzen amaitu zuenean baieztatu zioten, zaildu egin zitzaiola domina lortzea. «Are gehiago kontuan hartuta, podiumerako borrokan zeuden beste arerioak ni baino hobeak izan zirela finalerdietan. Berdinketa egonez gero, irabazi egiten zidaten». Lehiakide guztiek lana amaitutakoan iritsi zen ezustea. «Taldekideak ni zoriontzen hasi ziren, eta hirugarren izan nintzela esaten».

Ezin zuen sinetsi. «Oker zebiltzala esaten nien». Baina UCIko ordezkari bat bertaratu zen, sakelako telefonoa eskuetan, behin betiko emaitzak zituela. Taldekideek esan bezala, brontzea berea zen. Garaipena «sekulako bultzada» izan da Caminosentzat. «Motibazio ikaragarria ematen dit datorren sasoia prestatzeko. nahiz eta badakidan hau berdintzea edo hobetzea oso zaila izango dela».

Hitz egiten duenean, nabari da bere kirola maite duela, eta maitasun hori entrenatzen dituen ume eta nerabeei helarazten saiatzen da. Disfrutatu egiten du horrekin. Berak zortea izan zuen, hasi zenean, Unai Iraola herrikidea trialean aritzen baitzen, eta hark lagundu zion. Baina horretan hasi nahi duten gaztetxoek zailtasunak izaten dituzte askotan, ez baitute topatzen nork irakatsiko dien.

Caminosek ez bezala, Areitiok bazekien zer zen domina bat irabaztea. Munduko Txapelketa batean Txinan irabazitakoa hirugarrena du. 2013an eta aurreko sasoian ere irabazi zituen. Oraingoan ere hasiera kaskar batek baldintzatu zion jarduna. «Lehen zatian, ez nintzen nahi bezain fin aritu. 50 puntu eskuratu nahi nituen, eta 20 utzi nituen bidean». 30 punturekin, maldan gora jarri zitzaion finala eta dominengatiko borroka. «Hori ikusita, une batetik bestera presioa kendu nuen gainetik, eta aurrekoei aldea kentzen saiatu nintzen». Hala, lan eskerga eginez, eta bizikleta muturreraino kontrolatuz, gora egiten hasi zen. Azken zatira, laugarrenarekin eta bosgarrenarekin berdinduta iritsi zen. «Banekien 40 puntu egin beharko nituela domina lortzeko, eta lortu egin nuen».

Urduritasuna eta presioa

Pena izan zen hasiera txar hori. «Hobeto aritu izan banintz lehen zati horretan, presio handiagoa egingo nien aurrekoei, eta, agian, emaitza beste bat izango zen. Baina ez dut damurik. Ez diot horri buelta gehiagorik eman nahi».

Urduritasunari egotzi zion gertutakoa. «Finalerdietan sailkatu ginen bezala lehiatu ginen. Ni laugarren irten nintzen, eta aurkariek zer egin zuten ikusteko aukera izan nuen. Horrek, nahi gabe presio txiki bat eragiten dizu».


"Oso arrakastatsua" izan da asteburuan Bergaran egindako Pop Up azoka

Herriko hogei merkatarik hartu dute parte, Bergara Bizi ekimenak antolatuta, lehenengoz egin duten Pop Up erako azokan. San Martin plazan, lehen Biltoki denda egon zen lekuan, jarri dituzte produktuak bi egunez –%10eko deskontuarekin, gainera–, eta Bedelkarreko Ainhoa Garitanok adierazi du merkatari "denak" geratu direla oso pozik salmentekin.

Garitanoren esanetan, jende asko ibili da bai zapatuan eta bai domekan azokan: "Zapatu arratsaldean, adibidez, jendea zain zegoen kanpoan, noiz irekiko".

Aurreikuspen guztiak gainditu dituztela-eta, azaldu du aztertuko dutela denbora asko pasatu gabe era honetako beste azoka bat egitea.

Azokarako aukeratutako lekuak oso ondo funtzionatu duela ere adierazi du.


Agirretxe: «Ondo jokatzen genuen berberak gara»

Realeko aurrelariak nabarmendu du «kosta ahala kosta» irabazi behar diotela ostiralean Deportivori Anoetan

FUTBOLA. Realak irabazi egin zituen Espainiako Ligako lehen hiru partidak. Ordutik, ordea, beste hiru garaipen bakarrik lortu ditu, nahiz eta hemezortzi neurketa jokatu. Lehena izan zen sasoi hasieran, eta hamabosgarren da orain, jaitsieratik sei puntura. Egoera goitik behera aldatu izanagatik, orduko jokalari berberak direla aldarrikatu zuen atzo Imanol Agirretxek. «Ondo jokatzen genuen jokalari berberak gara, eta erakutsi egin behar dugu, baina zelaian, ostiralean, ez hemen. Gaizki gaude, hori argi dago, eta oker dabil hori ikusi nahi ez duenak. Gu gara egoerari buelta eman nahi diogun lehenak. ».

Talde txuri-urdinak ostiral honetan Anoetan Deportivoren aurka jokatu beharreko neurketa funtsezkoa izango da Eusebio Sacristanen etorkizunean. Irabazi ezean, kinka oso larrian egongo litzateke entrenatzailea. «Irabazi egin beharra dugu, kosta ahala kosta. Izan ere, irabazita bakarrik ahal dugu gorako bidea hasi». Agirretxek azpimarratu zuen jokalariek «konfiantza itsu-itsua» duela Eusebiorengan. «Badakigu nola irabaz dezakegun. Ez du ezertarako balio aitzakiak jartzea. Ez da ondokoaren lana zalantzan jartzeko garaia. Denok sinesten dugu denok egiten dugun lanean».

Taldearen egoera txarra nahikoa ez balitz, Agirretxe ere denboraldi gogorra ari da bizitzen, lesioen erruz, ia ez baita jokatzen ari. Azken partidan, adibidez, azken ordu laurdenean izan zen zelaian, eta zaleek txalo zaparrada egin zioten zelaira irten zenean. «Sekulako gosea dut, jokatzeko irrikan nagoelako. Baina oraintxe bertan nire egoera gutxienekoa da, taldeak bakarrik axola dit. Hala ere, eskertzen da zaleek ematen didaten babesa. Beti sentitu naiz oso maitatua, eta orain, are gehiago».

Entrenamenduari dagokionez, David Zurutuza taldekideekin aritu zen; beraz, okerrik ezean, Deportivoren aurka jokatzeko prest egongo da. Aldiz, Alvaro Odriozola eta Kevin Rodrigues ez ziren entrenatu, eta ikusteko dago garaiz osatuko ote diren.


Lurraldebus txartel berria gazteentzat

10 eta 24 urte bitarteko gazteentzat Lurraldebusek txartel berria atera du. Txartel honekin, adin tarte horretan dauden erabiltzaile guztiek %20ko hobaria izango dute txartela kargatzerakoan; horrela, 10 euro kargatuz gero 12 euroko karga izaten geratuko da adibidez.

Txartela egiteko Iratxo goxodendara gerturatu eta 4 euro ordaindu behar dira. Honetaz gain, Gipuzkoako errolda agiriaren fotokopia aurkeztea ezinbestekoa da eta familia ugaria duten pertsonek, hau zihurtatzen duen dokumentazioa ere aurkeztu behar dute


Matia Fundazioarekin eta San Juan Egoitzarekin lankidetza hitzarmena sinatu du Zumaienak

Zumaiena ikastetxeak, Otezurik (Matia Fundazioa) eta San Juan Egoitzak (Zaintzen S.A.) lankidetza hitzarmena sinatu dute, belaunaldien arteko jarduerak sustatzeko.

Hitzarmen hau ‘ikasketa-zerbitzua’ programaren barruan sinatu dute. Ekintza ezberdinak programatuko dituzte ekimen horren barruan, “ikasleen adina eta errealitatea, eta helduen behar eta egoerak uztartzen dituzten ekintza bateragarriak bideratuz”, nabarmendu dute ikastetxetik. Ekintza horien bidez, Jakintza transmititzeaz gain, “estereotipoak apurtzen dituzte, isolamendua apurtzen dute, autoestimua lantzen dute…, hau da, baloreak lantzen dira”, gaineratu dute.

San Juan Egoitzako Nora Mateos, eta Zumaienako Isaak Aranberri


Ate irekiak gaur, neska infantilek

Datorren denboraldiari begira, neska infantilentzako ate irekiak antolatu ditu CD Hernanik, Zubipen: gaur eta asteazkenean, 17:00etatik 18:30etara. 2005 eta 2006 urteetan jaiotakoak joan daitezke.


Bukatu dira Matxinbentako festak

Atzo, igandea, bukatu ziren Matxinbentako Santa Ageda festak. Eguraldia lagun izan zuten bertara joan zirenek. Goiz partean, umeentzako jolasak eta pilota partidak izan ziren. Arratsaldean, berriz, herri kirolak. Goiko argazkian, bi ume itxulapikoa puskatzen. (Ainitze Agirrezabala)


Autokonposta ikastaroak, datorren astean

Autokonposta ikastaroak emango dituzte datorren astean Atez Ateko Informazio Bulegoko informatzaileek, azken hilabeteetan euren hondakin organikoak etxean kudeatzeko prest agertu diren herritarrei. Urtarrilaren 24an eta 25ean (datozen astelehenean eta asteartean) lau ikastaro emango dituzte, udaletxean.

Astelehen goizeko ikastaroa (10:00etan), gaztelaniaz izango da eta arratsaldekoa, euskaraz (19:30an). Asteartean, ordutegi berean izango dira ikastaroak, baina alderantziz: goizean euskaraz eta arratsaldean, gaztelaniaz.

Hurrengo ikastaro txanda otsailaren 2an eta 3an izango da, bere garaian San Markoseko Mankomunitatearen ikastaroa egin zutenentzat (izan ere, horiek kozinatutako hondakin organikoak ez dituzte konpostatzen eta konposta daitezke). Ikastaro horretan parte hartzeko epea irekita dago, hilaren 31 bitartean.

Ikastaroetan parte hartzen dutenek jasoko dute Udalaren %20ko hobaria zaborraren tasan, euren hondakin organikoen hondar guztiak etxean kudeatzeko konpromisoa hartuko dutelako. Honela, Udaletik nabarmendu dutenez, geroz eta oiartzuar gehiagok kudeatzen dituzte hondar organikoak etxean bertan. Orain, 620 familiak egiten dute konposta eta laster, beste 40 familia hasiko dira gauza bera egiten.

Etxean autokonpostatzen hasi nahi duten herritarrek, hobaria 2012ko tasetan jasoko lukete. Informazio gehiago Atez Ateko Informazio Bulegoan eskura daiteke (Mendiburu kaleko 5. zenbakian, 900 49 11 11 zenbakian edo atezate@oiartzun.org helbidea).


Bi hildako istripuz

Egun beltza izan zen atzo Euskal Herrian: Angelun (Lapurdi), trenak auto bat harrapatu zuen eta barruan zihoan 21 urteko gazte bat hil egin zen -argazkian-; Tebasen (Nafarroa), berriz, kamioi gidari bat hil zen, harrobian lanean ari zela ibilgailua iraulita. Aste Santuko oporraldian bi lagun hil dira errepidean.


Altsasuk garaipenarekin debutatu zuen Espainiako Kluben arteko Txapelketan

Huarte Iruñearen kontra buruz-buru eta binaka irabazi zuen Altsasuk. Irurtzunek, aldiz, San Cosmeren kontra banakakoa irabazi zuen eta binakakoa galdu

Asteburuan Espainiako Kluben Arteko Pilota Txapelketako bigarren jardunaldia jokatu zen. A multzoan Irurtzunek San Cosme izan zuen arerio. Banakakoan Irurtzungo Armendarizek Maute menpean hartu zuen (10-6 eta 10-9) baina Binakakoan Irurtzungo Ongayk eta Bergerak Gomez eta Sanchezen kontra galdu egin zuten (0-10 eta 8-10).

B multzoan Altsasuk eta Uharte Iruñeak lehia bizia izan zuten. Banakakoan Altsasuko Beitiak Sarasari irabazi zion (10-4, 8-10 eta 0-5) eta binakakoan Azpiri eta Peñas altsasuarrek garaipena lortu zuten Yoldi eta Linzoainen kontrako lehia estuan (4-10, 10-9 eta 4-5).


Jaureguik 'leiala' ez izatea egotzi dio PPri

Espainiako Gobernuko Presidentzia ministroak ohartazi du alderdiek ez dutela ETA "lekuko gisa" erabili behar Gobernua "akusatuen aulkian" eseriarazteko.

Ramon Jauregui Espainiako Gobernuko Presidentzia ministroak Terrorismoaren Aurkako Itunarekin "koherentea eta leiala" ez izatea egotzi dio PPri, Poliziak Francisco Javier Lopez Peña, Thierry, ETAko ustezko buru ohiari atzemandako aktak Gobernuaren aurka egiteko erabiltzeagatik.

Jauregui Gasteizen izan da gaur, hirigintza jasangarriari buruzko jardunaldi batean. Bertan, ministroak ohartarazi du alderdiek ez dutela ETA "lekuko gisa" erabili behar Gobernua "akusatuen aulkian" eseriarazteko.

Presidentzia ministroak kritikatu egin du PP "[2005eko] bake-prozesuan izan ziren gertakizunez baliatu izana", Gobernuari "kalte" egiteko.

Horrenbestez, bere esanetan, PPren portaera ez dela "leiala" duela hamar urte sinatutako itunarekin, ezta gaur egungo "itxaropen garaiarekin" ere.

Jaureguik nabarmendu du PPk "hausnarketa" egin beharko duela gai honetan egindakoaren inguruan, eta errefusatu egin du iritzia ematea, "batasunaren" alde egitea nahiago baitu, "indarkeriarekin amaitzeko helburuz".

Halaber, Alfredo Perez Rubalcaba presidenteordeak atzo esandakoa gogorarazi du. Izan ere, ETAren aktak "zaborra" direla esan zuen.


Jolasa eta kantua ekarri dute Markina-Xemeingo Arkupera sardintzaleek

Hainbat jolas, dantza eta kantu egin zituzten umeek zapatu arratsaldean [irailak 10], Markina-Xemeingo Arkupe aurrean, Sardina Freskue ikuskizunagaz. Arraunean ibili ziren Eidabe taldeko sardintzaleen gidaritzapean eta hainbat dantza eta kantu eginda, koloreen bila jolasean ere ibili ziren batera eta bestera aringa-aringa.

Itsasoari lotutako gaia izanik, bustita ere amaitu zuten batzuek, ur pistolekin zein baldekadaka. Buruhandiek eta ikuskizunaren amaieran atera zuten sardina erraldoiak ere gozarazi zuten Arkupea bete zuten ikuslegoa.


Zarauzko Enbata, lemazain bila

Enbataren aurkezpena, iaz. (Leire Ventas/Hitza)

Martxoaren 16an aukeratuko dute bazkideek Zarautz Arraun Elkarteko zuzendaritza batzordea. Aurten lehenbizikoz bi talde aurkeztu dira: bata Edu Mugertzaren gidaritzapean, eta bestea Jon Artolarenean. Lehenbizikoak bi urte egin ditu arraun elkarteko presidente. Duela bizpahiru aste, ordea, kargua uztea erabaki zuen, HITZA-ri adierazi dionez, «erreta» zegoelako. Haren esanetan, zenbaitek «gezurrak» esan ditu orain arteko batzordearen eta hark egindako lanaren inguruan, eta hori «oso mingarria eta lotsagarria» da.

«Beste aro bati» heltzeko garaia zela eta, elkarteko beste hainbat kide elkartu eta zuzendaritza batzorderako beren burua aurkeztea erabaki zuten. Mugertza gerora, gertukoen gomendioak jarraituz eta ordura arte egindako lana kontuan izanda, hautagai aurkeztu da berriro ere. Ostegunean aurkeztu zuen talde berriak bere proposamena elkarteko bazkideen artean. Mugertzak eta bere taldeak aste honetan egingo dute aurkezpena. Larunbatean egin zuten, aldiz, urteko batzar orokorra. Bertaratu zirenei egoeraren berri eman zitzaien eta bi asteren buruan bi hautagaien artean aukeratu beharko dute.

Antzeko helburuak

Zuzendaritzarako bi hautagaitza aurkeztu badira ere, bi aldeek proposamen bertsuak egin dituzte kirol helburuei dagokionez. Biak bat datoz elkartea herritarrengana gerturatzeko beharra dagoela diotenean. Zarauztar askok arraunlariak eta elkartea bera ez dituztela ezagutzen edo gutxienez ez zaizkiela gertukoak egiten diote bi aldeek, eta horri buelta eman behar zaiola. Ildo horretatik, Mugertzaren taldeak zarauztarrak Aian duten gunera erakarri behar direla dio, bertako ateak ireki, eta, nahi izanez gero, ondoren arraunean jarduteko aukera izan dezaten. Beteranoak inplikatu nahi ditu; iaz lehenbiziko aldiz beteranoen taldea aurrera atera zuen ordura arteko zuzendaritza batzordeak.

Artolaren taldeak, arraunean aritu nahi duen orori aukera eskaintzeko asmoaz gain, arraunari lotutako ekitaldiak antolatu behar direla dio. Besteak beste, Zarauzko moila biziberritzea, eta bertan arraunaz gozatzeko probak egitea eta koadrila arteko estropadak antolatzea proposatu du. Bestalde, bi hautagaiek itsas pasealekuko lokala egoitza sozial gisa erabiltzea proposatu dute. Lokal hori, esaterako, estropadak «arraun giroan eta guztiek elkarrekin» ikusteko baliatu daitekeela adierazi dute Artoaren taldekoek.

Harrobiari dagokionez, gaztetxoak arrauna probatzera animatu behar direla diote talde berriko kideek. Besteek ere harrobia indartu behar dela nabarmendu dute, horretarako neurriak jarrita, ikastetxeen bidez, lehiakortasuna landuz baina ikuspegi ludikoa lehenetsiz, eta hori guztia posible izan dadin ekitaldiak antolatuz; arraun udalekuak, kasu.

Halaber, Tolosako neskekin duten harremana mantentzea ezinbestekotzat jo dute Mugertzak eta bere batzordekideek. Bat datoz Artola eta bere kideak. Batzorde horretan neska batek hartuko du parte; ez «argazkirako», arrauna nesken ikuspegitik landu eta ekarpen berriak egiteko, baizik. Horren bitartez «haria luzatu» eta neska gehiago ere anima daitezkeela diote.

Batzorde bakarra osatzea

Bi asteren buruan aukeratuko dute datozen urteetarako elkartearen lema eramango dutenak. Beste alternatibarik badago, ordea: bi taldeek bat egitea. Hori litzateke Mugertzaren eta behin-behineko zuzendaritza batzordeko kide Jon Odriozolaren ustez «egokiena»; «kirolaren alde lan egitea», alegia, «bestelako kontuak alde batera utzita». Ildo horretatik, ardurak banatu eta bakoitzak ondoen ezagutzen duen arloan lan eginez talde indartsua osatzeko aukera dagoela dio.

Odriozolak nabarmendu du hiru aldiz eskaini dietela beste taldekoei hori egitea, baina ez dutela erantzunik jaso. Besterik ezean, bazkideek ZAEren lema eramango duen bi hautagaien artean bat aukeratu beharko dute.


Eulenek zehaztu du Nafarroako Birarako taldea

Gari Lagnet, Luismari Garikano, Iñigo Altuna, Jon Agirre, Aritz Kortaberria, Oier Ibarguren, Jon Madariaga eta Kike Serrato lehiatuko dira proba horretan, ostiraletik igandera.

Bidasoako Itzulian parte hartu ondoren, asteburu honetan izango dute Euleneko txirrindulariek hurrengo erronka: Nafarroako itzulia. Jira-Bira Cycling taldeko 23 urtez azpiko zortzi kidek hartuko dute parte proban: Gari Lagnet, Luismari Garikano, Iñigo Altuna, Jon Agirre, Aritz Kortaberria, Oier Ibarguren, Jon Madariaga eta Kike Serratok. Horietako hiruk, gainera, lehenbiziko aldiz hartuko dute parte maila horretako lasterketa batean.


Hezkuntza-sistemarekiko kezka areagotu da guraso eta ikasleen artean

Azken asteotan ugaritu egin dira herrian LOMCE legeak dakartzan aldaketei aurrei egiteko ekimenak. Istitutuko hainbat ikaslek elkarretaratzea egin zuten apirilaren 14an Plaza Berrian eta ikastetxeko hainbat gurasok ere elkarretaratzeak eta beste hainbat ekimen antolatu dituzte.

Gurasoek salatu dutenez, “Jaurlaritzak martxan jarri duen Heziberri proiektuak LOMCE legeak ezarri nahi zituen neurrien %90a jasotzen du, beraz praktikan gauza bera da”. “Erlijioa indartu, euskarari tokia kendu eta errebaliden bitartez ikasleen artean sailkapenak egitea” dira, besteak beste, “gurasoak gehien kezkatzen dituen neurriak, ”dagoeneko ezartzen hasita daudenak.

3.Mailako errebalidari planto

Epe laburrean, 3.mailako ikasleek egin beharko luketen errebalidari planto egiteko sinadurak batzeari ekin diote eta etorkizunean guraso-elkarteekin eta eskola-kontseiluarekin batera jarrera bateratua adostu nahi lukete. Bitartean, astelehenero ikastetxearen aurrean eta egunero Plaza Berrian, elkarretaratzeak egingo dituzte.


Elizako obren penitentzia

Ia 25 hilabete igaro dira tximista batek Zestoako elizako kanpandorrea jo zuenetik. Kalte larriak eragin zituen hark, eta lanak bukatzeko daude oraindik.

Luze doaz Zestoako Andre Mariaren Jasokundearen parrokian egiten ari diren lanak. Iragan abenduaren 1ean bi urte bete ziren tximista batek elizako kanpandorrea jo zuenetik. Kanpandorrea bera txikitzeaz gain, eraikinean kalte larriak eragin zituen ezbehar hark. Ia 25 hilabete joan dira ordutik, baina parrokia itxita dago oraindik, eta hura lehenera itzultzeko lanek aurrera segitzen dute. «Azkenetan» direla ziurtatu du Martin Artola Zestoako jarduneko parrokoak —Koldo Intxausti bajan dagoen parrokoaren ordezkoak—, eta «aurki» eliza zabaltzeko moduan izango direla. Ikusitakoak ikusita, ordea, ez da ausartu irekierari datarik jartzen. Izan ere, bi urteotan elizako konpontze lanen inguruan egin dituzten aurreikuspenetako bat bera ere ez da bete. Intxaustik hasieratik esan zuen «luze» joango zirela lanak, «hilabeteak» beharko zituztela eraikina osorik konpontzeko, eta gastuak ere «handiak» izango zirela: «Milioi erdi euro inguru kostatuko dira». Baina motz gelditu zen, oso motz. Bi urte geroago, bukatu gabe jarraitzen dute lanek, eta haien kostua hirukoiztu egin da. Organoa eta sakristia berritzeko lanak zenbatu gabe —ez dituzte egingo, oraingoz—, 1.355.000 eurotik gorako aurrekontua izan dute orain arteko lanek; eta 1,5 milioi eurora irits daiteke guztira, uneotan zehaztu ezin badute ere. Horiexek Juan Mari Olaetxea Donostiako Elizbarrutiko bikario nagusiak emandako datuak. Aseguruak 640.000 euro inguru ordaindu zizkion bere garaian Zestoako parrokiari, eta Gipuzkoako Foru Aldundiak 69.000 euro inguruko diru laguntza eman zion. Hortik aurrerakoak parrokiak berak ordaindu beharko ditu, ordea; 600.000 euro inguru. Oraingoz, Donostiako Gotzaindegia ari da lanak finantzatzen, baina parrokiak dirua itzuliko dion baldintzarekin. Ez da kopuru txikia, eta diru hori nola eta nondik inguratu dezaketen aztertzeko eta dirua biltzen saiatzeko antolatzen hasiak dira Zestoan. Herritarrez osatutako batzorde bat sortu dute horretarako. Azken ukituak Tximista batek Zestoako parrokiako kanpandorrea jo zuen 2017. urteko abenduaren 1ean, 21:28an. Kanpandorrea txikitu egin zuen, kanpaiak eta erlojua hondatu, eta hango harriak herriko plazara eta elizako teilatu gainera erori ziren. Zorionez, inor ez zen zauritu, baina eragindako kalte materialak handiak izan ziren. Teilatura erori ziren harriek teilatua puskatu zuten, eta eliza barruko hainbat guneri eragin zieten; korua eta organoa, besteak beste. Hiru hilabete baino ez ziren organoa berritzen bukatu zutela. Sakristia izan zen kaltetutako beste guneetako bat. Han zegoen argindar kaxak su hartu zuen, eta sakristia erre egin zen. Ondorioz, elizako instalazio elektriko guztia, megafonia eta proiektorea hondatu egin ziren. Langileek berehala ekin zioten lanari. Bobeda guztiari eusteko zutoinak jarri, eta teilatu gainean gelditu ziren harriak erretiratu zituzten aurrena. Kupula konpontzeko lanekin hasi ziren jarraian, eta bi tximistorratz berri ere jarri zituzten, lurrera zuzenduta. Kanpandorrea eta kanpoaldea berrituta, barrualdeko lanekin hasi ziren. Instalazio elektriko berria egin zuten, aldarerako eskailerak berritu zituzten, megafonia eta berogailu sistema berria jarri, beirateak konpondu, margotu... Lanak bukatzear direla ziurtatu du Artolak, eta kanpaiak herrira ekartzeko zain daudela. Kantabriako Grajano herrian (Espainia) konpondu dituzte lau kanpaiak, eta «datozen egunetan» ekartzea espero dute. «Haiek jarritakoan eliza irekitzeko eta normaltasunera bueltatzeko moduan» izango direla esan du Artolak. Dena dela, bera ere ez da ausartu data zehatzik ematera. Eliza itxia izan duten bi urte pasatxoan, San Juan egoitzako Milagrosaren kaperan egin dituzte ohiko elizkizunak, eta hileta elizkizunak, berriz, Arroagoiko parrokian. Erlojua konpondu beharra Erabateko normaltasunera bueltatzeko, baina, bada jarri beharko duten beste elementu bat: kanpandorreko erlojua. Erloju hori ez da parrokiarena, Zestoako Udalarena baizik. Udala arduratu izan da beti hura mantentzeaz, eta orain ere bera arduratu da erlojua zaharberritzeaz. Erlojua aspaldian prest dagoela ziurtatu du Mikel Arregi Zestoako alkateak, baina, nahiz eta udalaren jabetzakoa izan, elizak hartzen dituen erabakiekin erabat baldintzatuta daudela. «Guk ez duguna egingo da elizak kanpairik jarri gabe erloju zaharra jarri». Abenduan erlojuaz hitz egiteko batzar bat ere egin zuten herrian. Erlojuari berari eta haren zaharberritze lanei buruzko azalpenak eman zituen Xabier Alvarez Ieregik, lan horretaz arduratu denak. Erlojua berriz kanpandorrean jartzearen kostuez eta beste hainbat kontuz ere hitz egin zuten batzarrera bertaratu ziren udal ordezkariek eta herritarrek. Erlojua kanpandorrean jartzeak kostu handia duela nabarmendu zuten batzuek, baina hori baino garestiagoa erlojua automatizatzea dela azaldu zuen Ieregik; 8.000 eta 10.000 euro artean balio du. Konponketa hori komenigarria dela gaineratu zuen, bestela astean bitan «giltza ematera» joan beharko dutela udaleko langileek. Mekanismo modernoagoa duen erloju bat jartzearen aukera ere aztertu zuten, eta erloju zaharra herriko beste lekuren batean jartzea ere bai. Zer egin erabaki bitartean, erlojua ikusgai egongo da liburutegiaren azpiko lokaletan.


Europak berdearen alde egin du apustu

Europako Batzordeak Itun Berdea aurkeztu du. Von der Leyenek esan du 2050erako klima neutraltasuna lortzeko xedea «Europaren 'gizakia ilargian' momentua» dela.

«Oso egun berezia da gaurkoa», aitortu du Ursula Von der Leyen Europako Batzordeko presidenteak. Itun Berdea «Europaren gizakia ilargian momentua da», gaineratu du, AEBak espazioko lasterketan jarri zituen John F. Kennedyren deklarazioa gogoan.

Von der Leyenentzat eta haren Europako Batzordearentzat, gaur aurkeztutako Itun Berdeak arrazoi askorengatik du funtsezko garrantzia. Hasteko, klima larrialdia eragin globaleko kontu bat delako. Hari aurre egiteko estrategia jakinik gabe ez da Parisko Hitzarmena beteko; ez da berotze globala mugatuko. Bestalde, klimaren gaia bere agintaldiaren ezaugarri nagusietako baten gisara aurkeztu du Ursula Von der Leyenek, eta hori giltzarria izan zen haren izendapenarentzat Europako Parlamentuaren babesa lortzeko orduan. Ez da ahaztu behar, gainera, alderdi berdeek gaur egun aulkien ia %10 hartzen dituztela Europako Parlamentuan, eta hor ere aurkeztu du gaur Von der Leyenek Itun Berdea.

Horrez gain, europazale askok uste dute klima larrialdiaren kontrako borrokan apustu sendo bat egiteak Europari nolabaiteko aitzindaritza bat berreskuratzea ekarriko liokeela, eta modurik onenetako bat dela industriari ezinbestekoa izango duen astinaldia emateko. Aitzindaritzaz hitz egin du Von der Leyenek ere: «Lider izan nahi dugu klima aintzat hartuko duen industrian, teknologia garbietan eta finantzaketa berdean».

«Konbentzituta nago kutsaduran eta erregai fosiletan oinarritutako gure ereduarenak egin duela eta bateraezina dela gure planetarekin», esan du Von der Leyenek. Itun Berdea «gure hazkunde estrategia berria» izango da, eta «isuriak murrizteko, lanpostuak sortzeko eta berrikuntza sustatzeko» balio izango du. «Gure xedea da gure ekonomia gure planetarekin adiskidetzea. Adiskidetu gure ekoizteko modua, gure kontsumitzeko modua, gure planetarekin».

Edonola ere, gaur aurkeztutako Itun Berdea errealitate bihurtuko den edo asmo onen infernura doan, datozen hilabeteetan argituko da. Itunak berak jasotzen ditu neurriak lege gisa gauzatzeko epeak, eta, haiei begira, argi dago 2020. urtea oso inportantea izango dela borondatea betetzen hasten den ala ez ikusteko; Batasuneko herrialdeak —eta parlamentua— prest dauden bere egiteko Europako Batzordeak proposatutakoak. Itun Berdeak guztira 50 politika, erreforma, egitasmo eta araudi berri jasotzen ditu.

Epeak betetzeak berebiziko garrantzia du, baina funtsezkoa izango da ikustea ea badagoen dirurik neurri horiek guztiak modurik bidezkoenean ezartzeko. 100.000 milioi euroko kopurua aipatu du atzo Von der Leyenek.

Klima neutraltasuna

Europako Batzordeak nahi luke kontinentea isurietan neutrala izatea 2050ean —isuririk gabe—, baina horretarako derrigorrezkoa izango da tarteko epean ere isuri helburuak zorroztea. Gaur egun, Europako Batasunak bere buruari jarritako helburua da 2030erako karbono dioxido isuriak %40ko gutxitzea —1990. urteko isuriekin alderatuta—. Itun Berdeak, berriz, helburu handinahiagoa jaso du: 2030erako isuriak erdira gutxitzea; baztertu gabe murrizketa are handiagoa izan daitekeela, %55ekoa.

Gobernuz kanpoko ingurumen erakundeek, ordea, gehiago nahi lukete; adibidez, Greenpeacek. Haientzat egingarria eta egin beharrekoa da Europako Batasunak isuriak 2030erako %65 murriztea.p>

Helburu horiek ezartzeko, Europako Batzordeak 2020ko martxorako nahi du prest Europako Klimaren Legea —Itun Berdeko isuri helburu horiei lege izaera aitortzeko proposamena—. Baina 2030eko murrizketa helburuak geroago etorriko dira, 2020ko udarako, eta, ondoren, Batasuneko herrialdeek inpaktu ebaluazioa egin beharko lukete; beraz, gainera etorri daiteke azaroko Glasgowko (Eskozia) COP26 Goi Bilera garrantzitsua, zeinetan herrialdeek luzera begirako euren deskarbonizazio plan nazionalak aurkeztu behar dituzten.

Energia

Funtsezkoa izango da energiaren sorkuntza ahalik eta bizkorren deskarbonizatzea, eta energiaren erabilera ahalik eta eraginkorrena egitea. Lan horietan Itun Berdeak gidaritza aitortzen dio Europako Batzordeari. Batzordeak energiaren inguruko zuzentarauak berrikusiko ditu beste hainbatekin batera, 2021. urteko ekainean.p>

Batzordeari tokatu zaio estatuen behin betiko energia eta ingurumen planak gainbegiratzea ere —oraindik zirriborro dira—. Beharrezkoa balitz, «anbizio hutsuneren» bat balego plan horietan, ez da baztertzen hutsune hori betearazteko batasun mailako beste tresnaren bat garatzea.

Mugikortasuna

Emisioak murrizteko indarrean dagoen mekanismoetako bat da isurketa eskubideen merkatua, zeinak Europako 12.000 fabrika kutsatzaileenak barneratzen dituen: findegiak, zementu fabrikak eta abar. Eskubide mugatuen bitartez, isuriei muga bat jartzen die merkatuak, eta haien salerosketarekin eraginkortasun energetikoa bultzatzea ere bada helburua. Isurketa eskubideen prezioak erabat baldintzatzen du merkatu horren eraginkortasuna, eta Itun Berdeak haren erreforma bat iragarri du, hain zuzen isurketak garestitzeko.

Eta Itun Berdearen asmoen artean dago itsas garraioa ere mekanismo horretan ezartzea. Aipatu da, gainera, aurrerago agian errepide garraioa bera ere merkatu horretan sartuko dela. Garraio sistema adimentsu eta jasangarrirako estrategia 2020rako nahi du Itun Berdeak, «garraio sektorearen isuri guztiak kudeatzeko».

Horrez gain, errepide garraioa ukituko duten neurri gehiago ere izango dira. «Garraioaren prezioak ingurumenean eta osasunean duen inpaktua islatu behar du», Itun Berdearen arabera. Errekuntzako motorrentzat jada gogortzen ari diren isuri mugak beste behin ere zorroztuko dituela dio batzordeak, eta «azken aldiz izango da, zero emisioko mugikortasunerako erabateko jauziaren aurretik». Itun Berdeak «errepideen salneurri eraginkorra» ere aipatu du, merkantzia astunen garraioari begira eta Eurobinetari erreferentzia eginez, eta Batzordeak gaiaz proposamen «handinahiak» egingo dituela dio.

Hegazkinen isuriak ere murriztu nahi ditu Itun Berdeak; besteak beste, aire konpainiei CO2 isurtzeko eskubideen kopurua murriztu nahi die Europako Batzordeak. Ez du aipamenik egiten, ordea, kerosenoa zamatuko lukeen zerga berdeari buruz.

Ekosistemak, elikagaiak eta biodibertsitatea

Ingurumena zaindu eta berreskuratzeko neurriak ere proposatzen ditu itunak. Besteak beste, Europa basoberritzeko plan bat egingo du Batzordeak. Eta, From farm to fork (baserritik sardexkara) izenpean, «ziurtatuko» du Nekazaritza Politika Bateratuan herrialdeek anbiziozko ingurumen helburuak izango dituztela. Pestizidentzat alternatibak bilatzea, elikagaiei buruzko herritarrentzako informazioa hobetzea; janaria alferrik ez galtzeko neurriak... Datorren urte amaieran horien inguruko neurri zehatzak iritsiko lirateke. Karbono isuriez aparteko kutsadurari dagokionez, airearen eta uren kutsadura hobeto monitorizatzeko eta murrizteko araudiak moldatzea ere aurreikusten du Itun Berdeak.

Zergak, laguntzak eta muga zergak

Europan ingurumenari buruzko zerga sistemak hartu behar duen bideaz ere asko hitz egin da azkenaldian. Zergak dira isuriak murrizteko beste mekanismo bat, «prezio eta kostu zuzenen seinaleak» emateko modua. Itun Berdeak, besteak beste, Energiaren Zergapetzearen Zuzentaraua berrikusteko asmoa agertu du, hura isurien murrizketarako helburu berriekin bateratzeko. Eta xede berarekin berrikusiko dute ingurumen eta energiarako estatuei laguntzeko araudia.

Inbertsio planak eta bidezko trantsizioa

Batzordearen arabera, urtero 260.000 milioiko inbertsio gehigarri bat egin beharko da 2030erako helburuak betetzeko. EIB Europako Inbertsio Bankua tresna garrantzitsua izango da Itun Berdean jasotakoak betetzeko. Dagoeneko EIBri mugatu egin zaio erregai fosilen inguruko inbertsioa finantzatzeko epea; 2021. urtean amaituko dira halakoak. Eta, horrez gain, EIB nolabaiteko banku klimatikoa bihurtu nahi dute, 2025. urterako bankuaren finantzaketaren erdia berdea izatea.

«Zenbaitek transformazio honen kostu handia aipatzen dute», esan die Von der Leyenek Europako parlamentarioei, «baina ez ezazue ahaztu zenbateko kostua lukeen ezer ez egiteak».


Azkoitian 1960an jaiotakoen afaria egingo dute zapatuan

1960an jaiotakoek afaria egingo dute larunbat honetan, urriaren 24an, hain zuzen. Afaria 21:00etan hasiko da, Joseba jatetxean. Bertan parte hartu nahi duten herritarrek Joseba jatetxean bertan izena eman dezakete. Horretarako, 943-85 34 12 telefono zenbakira deitu daiteke edo josebajatetxea@hotmail.com helbide elektronikora idatzi.


Auzo Eguneko festa, iraileko agenda irekitzeko

Etxaferoa 19:00etan botako dute Latsunbeberri-Marieluts auzoetan, eta segidan, Musta perkusio tailerra egingo da. Iluntzeko 20:30etan, berriz, sardin-jatea izango da, eta 21:30etatik aurrera, musika.

Festa giroan emango zaio hasiera iraileko kultur agendari, baina gehiago ere izango da.

Izenematea eta txartelak, muserako eta paella jateko

Igandera arte luzatuko dira festak Latsunbeberri-Marielutsen, eta besteak beste, mus txapelketa egingo da bihar, 16:30etan. Izenematea irekita dago, txosnan. Aurretik, 14:00etan paella-jatea egingo da, eta txartelak salgai daude Iñaxin eta Illargi tabernan.

Festen erreleboa hartzen hurrena, Zikuñaga izango da, asteazkenean. Eta Euskal Jaiak egingo dira hilaren 13tik 16ra.

Azokak, musika eta ikastaroak

Bestelako ekintzen artean, azokak izango dira: gaur bertan, Erdi Aroko azoka hasiko da, eta bihar, Bigarren Eskuko Azoka egingo da.

Bestalde, ikasturte berriko ikastaroak martxan jartzekoak dira, eta izenemateak irekiko dira hil honetan zehar. Jabetze Eskolekoei dagokienez, hasierako kontzertua ere antolatu da, hilaren 28rako.

Musika emanaldiekin segika, Mikel Urdangarinek emango dio hasiera Hernani’n Musik zikloari, eta astelehenean jarriko dira salgai, sarrerak.

Berriak elkarteak, 25 urte

Ikuskizun, emanaldi eta bestelako gehiago ere izango da, eta tartean, ospakizun berezi bat: Berriak, Hernaniko Merkatari eta Ostalarien Elkarteak 25 urte bete izana ospatuko du 21ean.

Iraileko agenda

Abuztuak 31-irailak 2 Latsunbeberri eta Marielutseko Auzo Eguna.

Abuztuak 31-irailak 3 Erdi Aroko azoka. Antolatzailea: Hernani Errotzen.

1 Bigarren Eskuko Azoka, 10:30-13:30 Urbietan edo Atsegindegin.

3-7 Biteri kultur etxeko ikastaroetan aldez aurretik izena emateko epea, 09:00-13:00/16:00-20:00.

3-14 Auzo elkarteetan izaten diren haurrentzako tailerretan izena emateko epea.

5-9 Zikuñagako festak.

8 Kalez Kale Kantari, 12:00etan Plaza Berritik abiatuta.

11 Ipuin kontaketa, Hernani Erabaki. Kontalaria: Maite Franko. Biterin, 17:30etan 3-4 urtekoentzat eta 18:00etan 5-7 urtekoentzat.

13 Umorezko emanaldia: Bakean dagoena bakean utzi. Mirari Martiarena eta Idoia Torregarai. Biterin, 20:30etan. Antolatzailea: Euskara Ari Du.

14 Pirritx, Porrotx eta Marimotots, Atsegindegin. Antolatzailea: ‘Hernani’ Musika Eskola Publikoa.

14 Hernani’n Musik: Mikel Urdangarin. Margolaria. Biterin, 22:30etan. Sarrerak salgai (7 euro) irailaren 3tik aurrera.

13-16 Euskal Jaiak: abeltzaintza azoka, sagarra eta sagardoaren eguna, gazteen trikitixa txapelketa, dantzaldia...

20 Goiz Eguzki abesbatza: musika eta antzerkia, 19:30etan Biterin.

21 Hernaniko merkataritzaren festa. Antolatzailea: Berriak elkartea.

21-23 Mugikortasun Astea.

21 Kirol egokitua, 18:00-20:00 Biterin.

22 Patin festa.

23 Bizikleta festa, 09:30-12:00, Plaza Berritik aterata.

22 Karabel auzoko jaiak.

26 Ipuin kontaketa. Kontalaria: Pello Añorga. Biterin, 17:30etan 3-4 urtekoentzat eta 18:00etan 5-7 urtekoentzat.

27 Nahasteka. Dantza ikuskizuna: Microclimate. Lasala dantza konpainia. Biterin, 20:00etan. Sarrerak (7,50 euro), salgai, irailaren 17tik.

28 Leokako emanaldia, Jabetze Eskola hasteko, 22:00etan Leokan (euria eginez gero, atzeratu egingo da). Kantariak: Duo Do Porto. Antolatzailea, Berdintasun kontseilua.

28-30 Lizeaga auzoko festak erakusketak

3-14 Egur taila. Egilea: Maider Kalonje. Biterin, 18:00-20:00.

24-urriak 7 Elikagai zarrastelkeriaren aurkako erakusketa. Antolatzailea: Prosalus elkartea.

28-urriak 9 Eskultura. Egilea: Pedro Espada. Biterin, 18:00-20:00.


Idazle euskaldun berriak protagonista, larunbateko 'Sautrela'n

Elkarrrizketarako tartean Hasier Etxeberriak Jokin Ansorena idazlea hartuko du.

Beste hizkuntzetatik gure hizkuntza txikira ekarritako lanak ugariak izan dira, baita guretik kanpora itzuli izan diren lanak ere. Baina bada idazle talde txiki bat, noizbait euskara ikasi eta euskaraz idazten hasi zena. Euskaldun berriak diren idazleak dira; euskara hizkuntza zaila dela dioen teoria deusezten duten horiek. Erdaretatik etorri eta euskaraz idazten hasi ziren behin. Baina nolakoa izan zen bide hori? Gai honen inguruan arituko dira aste honetako ''Sautrela'' saioan bi gonbidaturen laguntzarekin, biak euskaldun berriak: Laura Mintegi eta Lutxo Egia idazleak.

Elkarrizketarako tartean aldiz, Jokin Ansorena izango da protagonista. Ordu bietan frontoian liburua idatzi du idazle donostiarrak eta Alberdania argitaletxean argitaratu du. Liburuaren ezaugarriez eta tratatzen duen istorioaz galdetuko dio Hasier Etxeberriak idazle gipuzkoarrari.

Eta saioarekin amaitzeko, Unai Elorriaga izango dute irakurketa hautatuaren atalean.

''Sautrela'' larunbat honetan emitituko da 15:15ean ETB-1en.


Eguenetik domekara bitartean jokatuko da Nazioarteko Arrasate Hiria akordeoi lehiaketa

Antolatzaileek jakinarazi dute hamabost lagun lehiatuko direla lehiaketa nagusian, tartean hiru euskal herritar. Gainerako ekintzetan 350 akordeoilari izango dira. Sona handiko lehiaketa da eta aurten 25. urteurrena betetzen du. Disko berezia ere kaleratu dute.

Mundu mailako akordeoilariak elkartuko ditu aurten ere Arrasate Hiria akordeoi lehiaketak, bai lehiakide moduan bai epaimahaikide moduan. Lehiaketa nagusian hamabost akordeoilarik hartuko dute parte. Lehenengo aldiz, gainera, hiru parte-hartzaile euskal herritarrak izango direla adierazi dute antolatzaileek. Gainerakoen jatorria Bielorrusia, Serbia, Errusia, Finlandia, Eslovenia, Eslovakia, Polonia, Frantzia, eta Txina dira.

Gipuzkoako lehiaketa eta jaialdia

Lehenengo mailako lehiaketarekin batera Gipuzkoako Akordeoi Lehiaketa eta Gipuzkoako Akordeoi Jaialdia ere hartuko ditu Arrasate Hiriak. Hala, adin eta maila askotariko 350 akordeoilari elkartuko ditu. Akordeoi jaialdia ez da lehiaketa eta 300 akordeoilarik eman dute izena. Gipuzkoako lehiaketak, berriz, 27 lehiakide izango ditu

Kontzertuak, emanaldi bereziak, master class saioak… ekintza asko hartuko ditu bere baitan Arrasate Hiriak. Esaterako, iazko txapeldun Jianan Tianek emango duen kontzertu berezia edo Fredrich Lips akordeoilari errusiarrak emango dituen master classeak.

Disko berezia ere kaleratu dute 25. urteurrena ospatzeko. Lehiaketako antolatzaile nagusia den Hauspoz elkarteak bultzatuta, Arrasateko lehiaketan saritutako Maria Zubimendiren, Ander Telleriaren eta Olga Morralen akordeoi doinuak entzun daitezke bertan.


Gutxienez PKK-ko bost kide hil dira Turkiako Armadarekin izandako tiroketa batean

NTV telebista kateak zabaldu duenez, atzo tiroketa bat izan zen PKK Kurdistango Langileen Alderdiko kideen eta Turkiako Armadako soldaduen artean, Bignol probintzian (Turkiaren mendeko Kurdistanen). Enfrentamendu horretan, gutxienez PKK-ko bost kide hil zituztela zehaztu du iturri horrek, eta, halaber, Turkiako Armadako soldadu bat zauritu zela.

NTV telebistak emandako azalpenen arabera, atzo arratsaldean Turkiako Armadako unitate batek PKK-ko ekintzaile talde batekin egin zuen topo, baso batean. Erreboltarietako batzuk ihes egitea lortu zuten, eta haien atzetik abiatu ziren soldaduak. Azkenean, tiroketa gertatu zen, eta esan bezala, gutxienez bost ekintzaile hil zituzten soldaduek.